title: Bono

text: Vuoden 1976 syyskuussa Bono, kitaristi David Evans (”The Edge”), hänen veljensä Dik Evans ja basisti Adam Clayton vastasivat rumpali Larry Mullen Jr.:n Mount Temple Comprehensive Schoolin ilmoitustaululle jättämään ilmoitukseen, jossa Mullen etsi muusikoita perustaakseen rock-yhtyeen. Kokoonpano kerääntyi ajoittain yhteen soittamaan cover-versioita muiden yhtyeiden kappaleista. Pian he alkoivat säveltämään myös omia kappaleitaan. Kokoonpano sai aluksi nimekseen ”Feedback”, mutta muutaman kuukauden kuluttua yhtye otti käyttöön nimen ”The Hype”. Dik Evansin erottua yhtyeestä vuonna 1978 ja liityttyä Virgin Prunesin kitaristiksi, päättivät Bono, The Edge, Adam Clayton ja Larry Mullen Jr. nimetä yhtyeensä U2:ksi.


title: Bono

text: U2:n uran alussa Bono soitti kitaraa, lauloi ja kirjoitti yhtyeen kappaleet. Vuonna 1982 Bono kertoi haastattelussa jättäneensä ”kitaran soittamisen ja alkaneensa keskittymään laulamiseen muun yhtyeen ehdotuksesta”, koska ”ei ollut kovinkaan taitava kitaristi.” The Edge on tästä lähtien toiminut yhtyeen pääasiallisena kitaristina, mutta myös Bono on sittemmin soittanut kitaraa ajoittain yhtyeen konserteissa. Lisäksi hän soittaa huuliharppua ja on vuodesta 2006 opiskellut myös pianon soittoa kehittyäkseen lauluntekijänä.


title: Bono

text: Bono kirjoittaa valtaosan U2:n kappaleiden sanoituksista. Hänen sanoituksensa rakentuvat usein yhteiskunnallisten ja poliittisten aihepiirien ympärille sisältäen myös uskonnollisia viittauksia, kuten esimerkiksi kappaleissa ”” (albumilta "October", 1981) ja ”I Still Haven’t Found What I’m Looking For” (albumilta "The Joshua Tree", 1987). Yhtyeen varhaisessa tuotannossa Bonon sanoituksissa on läsnä myös kapinoiva sävy, ja albumeilla "War" (1983), "The Joshua Tree" ja "Rattle and Hum" (1988) Bonon poliittisia sanoituksia on luonnehdittu myös tunnelmaltaan vihaisiksi.


title: Bono

text: Vuoden 1991 albumilla "Achtung Baby" Bonon sanoitukset alkoivat pohjautua aiempaa vahvemmin hänen ja U2:n muiden jäsenten henkilökohtaisiin kokemuksiin. Vuosien 1992 ja 1993 Zoo TV Tour -kiertueella Bono otti käyttöönsä myös uusia lavapersoonia, joita olivat stereotyyppinen rock-tähti ”The Fly”, amerikkalaisia tv-saarnaajia parodioinut ”Mirror Ball Man” ja korruptoituneen rock-tähden ja paholaisen yhdistelmä ”Mr. MacPhisto”.


title: Bono

text: Konserttien aikana Bono tunnetaan tavastaan olla lähes jatkuvassa vuorovaikutuksessa yleisön kanssa. Joidenkin kappaleiden, kuten ”With or Without You” (albumilta "The Joshua Tree"), aikana Bono myös valitsee yleisön seasta faneja seurakseen lavalle, ja hän esiintyy usein yleisön ja eturivin läheisyydessä. Bono sallii myös usein fanien nousun lavalle ja kappaleiden esittämisen yhtyeen kanssa.


title: Bono

text: U2:n kanssa Bono on voittanut 22 Grammy-palkintoa eri kategorioissa, ja parhaan kappaleen Golden Globe -palkinnon vuonna 2003 kappaleella ”The Hands That Built America” (elokuvasta "Gangs of New York", 2002). Vuonna 2005 Bono ja muu U2 aateloitiin Rock and Roll Hall of Famen kunniagallerian jäseniksi, ja vuoden 2008 marraskuussa musiikkilehti "Rolling Stone" sijoitti Bonon listasijalle 32. kaikkien aikojen parhaiden laulajien listallaan.


title: Bono

text: Bonoa on arvosteltu hänen verosuunnittelunsa vuoksi. Vuonna 2007 Bono ja U2 saivat osakseen kritiikkiä siirrettyään osan musiikillisesta toiminnastaan Irlannista Amsterdamiin verotussyistä. Aiemmin U2:n kuten muidenkin artistien tekijänpalkkiot oli vapautettu veroista yhtyeen kotimaassa Irlannissa. Kun verovapaille tuloille asetettiin yläraja, U2 siirsi liiketoimintansa Alankomaihin, missä tekijänoikeuspalkkioiden verotus on alhaisempi. Vuonna 2008 Bono oli yksi lukuisista varakkaista henkilöistä, joiden verojärjestelyt joutuivat Christian Aid -järjestön korostetun kritiikin kohteeksi.


title: Bono

text: U2:n ulkopuolella Bono on työskennellyt musiikillisten projektien parissa Frank Sinatran, Johnny Cashin, Willie Nelsonin, Luciano Pavarottin, Sinéad O’Connorin, Green Dayn, Tom Pettyn, Roy Orbisonin, Bob Dylanin, Tina Turnerin, B.B. Kingin ja Zuccheron kanssa.


title: Bono

text: Bono on levyttänyt musiikkia Ray Charlesin, Quincy Jonesin, Kirk Franklinin, Bruce Springsteenin, Tony Bennettin, Clannadin, The Corrsin, Wyclef Jeanin, Kylie Minoguen, Carl Perkinsin, Jay-Z:n ja Rihannan kanssa. Lisäksi hän on levyttänyt julkaisemattoman dueton Jennifer Lopezin kanssa. Robbie Robertsonin vuoden 1987 samannimisellä albumilla Bono soittaa bassoa ja laulaa. Michael Hutchencen vuoden 1999 albumilla "Michael Hutchence" Bono viimeisteli Hutchencen kanssa levyttämänsä dueton ”Slide Away”.


title: Bono

text: Vuonna 2002 Bono perusti yhdessä Bobby Shriverin ja Jubilee 2000-liikkeen aktivistien kanssa DATA-järjestön Afrikan ongelmia helpottamaan. Vuonna 2004 hän oli mukana perustamassa ONE-järjestöä, joka tekee muun muassa AIDSin, köyhyyden ja ilmastonmuutoksen vastaista työtä.


title: Bono

text: Bono on ollut vuodesta 1982 lähtien naimisissa Alison Hewsonin (o.s. Stewart) kanssa. Pariskunnalla on avioliitostaan neljä lasta: tyttäret Jordan (s. 10. toukokuuta 1989) ja Memphis Eve (7. heinäkuuta 1991) sekä pojat Elijah Bob Patricius Guggi Q (17. elokuuta 1999) ja John Abraham (20. toukokuuta 2001).


title: Bono

text: Bono on jo pitkään sairastanut silmänpainetauti glaukoomaa, minkä vuoksi häntä ei lähes ikinä nähdä julkisuudessa ilman tavaramerkiksi muodostuneita aurinkolasejaan.


title: Bono

text: Bono oli ehdolla Nobelin rauhanpalkinnon saajaksi vuonna 2003.


title: Bono

text: "Time"-lehti nimesi Bonon vuonna 2005 Vuoden henkilöksi Bill ja Melinda Gatesin kanssa. Hän sai samana vuonna portugalilaisen Ordem da Liberdade -ritarikunnan kunniamerkin. Vuonna 2007 hän sai Brittiläisen imperiumin ritarikunnan ritarikomentajan arvon.


title: Eurostar International

text: Eurostar International (aiemmin European Passenger Services Limited ja Eurostar (U.K.) Limited) on rautatieliikenneoperaattori, joka liikennöi suurnopeusjunilla Lontoosta Brysseliin, Pariisiin, Marseilleen ja Bourg Saint-Mauriceen. Junat kulkevat Kanaalitunnelin kautta.


title: Eurostar International

text: Yhtiö aloitti toimintansa "European Passenger Services" -nimisenä vuonna 1990. Liikennöinti alkoi 14. joulukuuta 1994. Yhtiön nimeksi tuli 1.10.1996 "Eurostar (U.K.)". Vuoden 2010 alusta alkaen yhtiön virallinen nimi on ollut "Eurostar International Limited".


title: Eurostar International

text: Eurostar-junat käyttivät Lontoon päässä 13. marraskuuta 2007 asti Waterloon rautatieasemaa. 14.11.2007 lähtien junat ovat käyttäneet St Pancrasin rautatieasemaa uuden suurnopeusradan valmistuttua. Muutoksen seurauksena matka-ajat lyhenivät noin 20 minuuttia.


title: Eurostar International

text: Eurostar International on Kanaalin tunnelin ainoa henkilöliikenneoperaattori. Se kuljetti vuonna 2014 Kanaalin ali 10,4 miljoonaa matkustajaa. Yhtiön liikevaihto oli vuonna 2014 857 milj. puntaa ja liikevoitto 55 milj. puntaa.


title: Eurostar International

text: Vuonna 2015 matka-aika Lontoosta Pariisin Gare du Nordille oli 2 tuntia 16 minuuttia ja Brysselin Bruxelles-Midi-asemalle 2 tuntia ja 1 minuutti. Juna kulkee myös kerran päivässä suuntaansa Pariisin Disneylandiin, 1.3.2015 alkaen viisi kertaa viikossa Marseilleen ja talvikuukausina kahdesti viikossa Bourg Saint-Mauriceen Alpeilla. Suunnitelmien mukaan liikenne Lontoosta Amsterdamiin alkaa vuonna 2017.


title: Eurostar International

text: Ennen radan avautumista sillä ajettiin junan nopeus- ja matka-aikaennätys 334,7 kilometriä tunnissa ja 2 tuntia 3 minuuttia Pariisista Lontooseen. Brysselin-väli taittui tunnissa ja 43 minuutissa.


title: Eurostar International

text: Ensimmäiset Eurostar-junat ovat muunnoksia TGV-junista ("Eurostar e300"). Ne ovat 16–20 vaunun mittaisia, ja niitä on käytössä yhteensä 27 kappaletta. Junien huippunopeus normaalikäytössä on 300 km/h.


title: Eurostar International

text: Marraskuussa 2015 Eurostar International alkoi käyttää toisen sukupolven Eurostar-junia tyyppimerkinnältään "Eurostar e320". Junat ovat Siemensin valmistamia Velaro-suurnopeusjunia, joiden huippunopeus on 320 km/h. Junia on tilattu kaikkiaan 17 kappaletta, ja niissä on kussakin tilaa 902 matkustajalle.


title: Sukupuu

text: Sukupuu on puun muotoinen sukuselvitys. Sukututkimuksessa esivanhemmat ovat alimpana (suvun juuret) ja nuorimmat lapset ylimpänä, lehvästössä.


title: Sukupuu

text: Sukupuu haarautuu normaalin puun tapaan. Vanhin lapsista on kunkin haarautuman vasemmassa reunassa.


title: Sukupuu

text: Sukupuun voi laatia myös sukutauluksi, jolloin esi-isä ja -äiti ovat ylimpänä ja heidän edessään on numero yksi. Heidän lapsensa ovat numerolla kaksi hieman sisennettyinä. Heidän lapsensa merkitään numerolla kolme niin, että ensin käydään läpi kaikki ensimmäisen kakkoslapsen lapset vanhimmasta nuorimpaan, ja sen jälkeen siirrytään seuraavan kakkoslapsen lapsiin - aina sisentäen niin, että sama numero on samalla sarkaimella.


title: Rypsiöljy

text: Rypsiöljy on rypsin ("Brassica rapa" L., ennen "Campestris") siemenistä puristettu elintarvike. Kansainvälisen CODEX-elintarvikestandardin mukaan rypsiöljy (engl. "rapeseed oil") voi olla valmistettu lajeista "Brassica rapa L." ja "Brassica napus L.". . Tästä syystä rapsiöljy voi olla suomen kielessä myyntinimikkeellä rypsiöljy.


title: Rypsiöljy

text: Suomessa öljykasvien viljely alkoi argentiinalaisen pellavan viljelyllä. Rypsin viljely aloitettiin 1940-luvulla. Rypsiöljyn teollinen tuotanto alkoi Raisiossa Oy Kasviöljyn tehtaalla vuoden 1952 lopussa. 1970- ja 1980-luvuilla viljelyyn tuli uusia rypsi- ja rapsilajikkeita. Perinteisellä kasvinjalostuksella vähennettiin ensin erukahappopitoisuutta ja sitten glukosinolaattipitoisuutta. Helsingin Herttoniemessä sijaitsevasta Öljynpuristamo Oy:stä tuli toinen merkittävä rypsiöljyn valmistaja 1980-luvulla. Tuotantoprosessit perustuivat öljyn erottamiseen siemenestä ensin puristamalla ja sen jälkeen uuttamalla loppu öljy heksaanilla. Vuonna 1993 Öljynpuristamo Oy:n toiminta siirtyi Kantvikiin Mildolan Oy tehtaalle, jossa otettiin käyttöön lämpöpuristukseen perustuva menetelmä. Raision öljynpuristamon toiminta päättyi vuonna 2014.


title: Rypsiöljy

text: Rypsin siementen öljypitoisuus on noin 40 prosenttia ja valkuaispitoisuus noin 20 prosenttia. Rypsiöljyn puristuksessa hyödynnetään siemenen esilämmitystä, joka edesauttaa öljyn irtoamista kovasta siemenestä. Kylmäpuristettu öljy puristetaan pelkällä ruuvivoimalla ja sen tuottamalla kitkalämmöllä. Samoin kuin leivän ja kahvin paahtamisessa, siemenen esilämmityksessä muodostuu aromi- ja väriaineita. Tumma, voimakkaanmakuinen raakarypsiöljy puhdistetaan fysikaalisin tai kemiallisin menetelmin, jolloin sen maku miedontuu ja säilyvyys paranee, kun siitä poistetaan helposti hapettuvat vapaat rasvahapot. Suomessa on käytössä fysikaalinen puhdistusmenetelmä Mildola. Valkuaispitoinen siemenpuriste käytetään eläinten rehuksi.


title: Rypsiöljy

text:
Rypsiöljy sisältää runsaasti kerta- ja monityydyttymättömiä rasvoja, mutta vähän tyydyttynyttä rasvaa. Siinä on ravitsemuksellisesti optimaalisessa suhteessa omega-6- ja omega-3 -rasvahappoja. Lisäksi rypsiöljy sisältää E-vitamiinia, K-vitamiinia ja kasvisteroleja.
Rypsiöljyn rasvahappokoostumuksessa on kasvuympäristön, lajin (rypsi vai rapsi) ja lajikkeiden välistä luonnollista vaihtelua, mikä on huomioitu vaihteluvälinä CODEX-standardissa. Suomessa viljellyssä rypsissä ("B. rapa") on enemmän monityydyttymättömiä rasvahappoja, erityisesti alfa-linoleenihappoa, kuin rapsissa ("B. napus"). Lisäksi pohjoiset kasvuolosuhteet lisäävät tyydyttymättömien rasvahappojen pitoisuuksia.


title: Rypsiöljy

text: Rypsiöljyn rasvahappokoostumus on ravitsemuksellisesti monipuolinen.Komission asetuksessa (EU) N:o 432/2012 on hyväksytty terveysväitteen ”alfalinoleenihappo edistää veren kolesteroliarvojen pysymistä normaalina” käyttö pakkausmerkinnöissä. Edullinen vaikutus saavutetaan nauttimalla päivittäin 2 grammaa alfa-linoleenihappoa. Suositeltu määrä saadaan 20 grammasta eli puolestatoista ruokalusikallisesta rypsiöljyä. Yhdysvalloissa on sallittu myös vastaavanlaisen rypsiöljyväitteen kertominen kuluttajille. Rypsiöljyn terveysvaikutuksia on tutkittu osana Itämeren ruokavaliota, jossa se korvaa kovaa eläin- ja maitorasvaa. Itämeren ruokavalio vähensi haitallisen LDL-kolesterolin pitoisuutta ja nosti HDL-kolesterolin pitoisuutta 4–6 kuukauden tutkimusjakson aikana. Vuonna 2010 julkaistun suomalaistutkimuksen mukaan rypsiöljyn rasvahappokoostumus on elimistön välttämättömien rasvojen kannalta "paras mahdollinen", ja se alentaa elimistön fibrinogeeniarvoja paremmin kuin mikään muu rasva, esimerkiksi oliiviöljy. Tutkimuksen tekijät arvelevat rypsiöljyn siksi ehkäisevän dementiaa, diabetesta ja aivoinfarktia.


title: Sergei Prokudin-Gorski

text: Sergei Mihailovitš Prokudin-Gorski (Сергей Михайлович Прокудин-Горский, 30. elokuuta 1863 Funikova Gora – 27. syyskuuta 1944 Pariisi) oli venäläinen kemisti ja valokuvaaja.


title: Sergei Prokudin-Gorski

text: Prokudin-Gorski opiskeli kemiaa Pietarissa, Berliinissä ja Pariisissa sekä kehitti värivalokuvien tekniikkaa. Vuoden 1905 tienoilla hän hahmotteli suunnitelman uusien värivalokuvatekniikoiden käyttämisestä Venäjän keisarikunnan dokumentoimiseen. Hänen päämääränään oli käyttää kuvia Venäjän historian, kulttuurin ja modernisoinnin opettamiseen koululaisille.


title: Sergei Prokudin-Gorski

text: Hänen kuvaustekniikassaan käytettiin kameraa, joka otti yksivärisiä kuvia nopeassa sarjassa kolmen erivärisen (punainen, vihreä, sininen) suodattimen läpi lasilevyille. Heijastamalla yhdessä kaikkien kuvien läpi oikeansävyisellä valolla saatiin aikaiseksi alkuperäinen värimaisema. Hän kehitti myös tekniikan näiden kuvien vedostamiseksi paperille, mutta prosessi oli hankala ja aikaavievä.


title: Sergei Prokudin-Gorski

text: Prokudin-Gorski dokumentoi Venäjän keisarikuntaa vuosina 1909–1912 ja uudelleen vuonna 1915. Tsaari Nikolai II oli antanut hänen käyttöönsä erikoisvarustellun junanvaunun pimiöineen ja hänellä oli lupa matkustaa kielletyillä alueilla. Hänen kuvansa tarjoavat värikkään kuvan kadotetusta maailmasta: Venäjän keisarikunnasta ensimmäisen maailmansodan ja vallankumouksen aattona. Hänen kuvausaiheensa vaihtelivat keskiaikaisista kirkoista ja luostareista rautateihin ja tehtaisiin sekä Venäjän vaihtelevan väestön jokapäiväiseen elämään ja työntekoon.


title: Sergei Prokudin-Gorski

text: Prokudin-Gorski lähti Venäjältä vuonna 1918 ja asettui aluksi Norjaan, josta muutti myöhemmin Englantiin ja sieltä lopulta Ranskaan. Yhdysvaltain kongressin kirjasto hankki hänen kuvansa vuonna 1948 hänen perillisiltään. Kongressin kirjasto järjesti vuonna 2001 näyttelyn "The Empire that was Russia", jota varten lasilevyt skannattiin ja värikuvat tuotettiin digitaalisesti.


title: Sergei Prokudin-Gorski

text: Prokudin-Gorski matkusti myös Suomessa ja kuvasi muun muassa Saimaan rantoja ja Saimaan kanavaa, sekä Lappeenrantaa. Hän matkusti vuonna 1915 Karjalaan, jossa kuvasi muun muassa Muurmanskin rataa. Valikoima Prokudin-Gorskin värivalokuvia oli esillä Gallen-Kallelan museossa Tarvaspäässä vuonna 2013 näyttelyssä "Värivalokuvia ennen värifilmiä".


title: DMT

text: DMT tarkoittaa seuraavia asioita:


title: Marc Bolan

text: Marc Bolan (oikealta nimeltään Mark Feld; 30. syyskuuta 1947 Lontoo – 16. syyskuuta 1977 Lontoo) oli englantilainen laulaja-lauluntekijä, kitaristi ja runoilija. Hänet tunnetaan parhaiten glam rockia soittaneen T. Rex -yhtyeen johtajana vuosina 1967–1977. Bolan kuoli auto-onnettomuudessa vuonna 1977.


title: Marc Bolan

text: Mark Feld syntyi 30. syyskuuta 1947 juutalaiseen perheeseen Lontoossa. Perhe asui Pohjois-Lontoon Stamford Hillissä siihen asti kun Mark oli 14-vuotias ja muutti sitten Etelä-Lontooseen Wimbledoniin. Feld opetteli soittamaan kitaraa jo nuorena. Hän perusti kouluaikanaan ensimmäisen yhtyeensä Suzie & the Hoola Hoops, jonka laulusolisti Helen Shapiro levytti yhtyeestä lähdettyään vuosina 1961 ja 1962 muutaman listaykkössinglen Englannissa.


title: Marc Bolan

text: Feld ei välittänyt koulunkäynnistä, ja hänet erotettiin huonon käytöksen vuoksi. Hän oli mod-nuorisokulttuurin seuraaja, ja paikallinen aikakauslehti "Town" teki hänestä siistinä ja tyylinmukaisesti pukeutuvana 15-vuotiaana modina muotiaiheisen henkilökuvan sivuilleen. Feld työskenteli teini-ikäisenä myös lyhyen aikaa John Temple -miestenvaatemerkin mallina.


title: Marc Bolan

text: Feld aloitti laulajanuransa folk-laulajana taiteilijanimellä Toby Tyler. Hän teki demolevytyksen mutta ei herättänyt aluksi paljonkaan kiinnostusta levy-yhtiöissä. Feld luopui taiteilijanimestään ja opetteli kirjoittamaan itse lauluja ja soittamaan kitaraa paremmin. Ahkeran yrityksen jälkeen hänen onnistui vuonna 1965 herättää Decca-levy-yhtiön kiinnostus, ja hän levytti ensisinglensä "The Wizard". Decca vaihtoi singlelle Feldin nimeksi Mark Bowland, koska se näytti heidän mielestään paremmalta kuin Feldin oikea nimi. Feld sai kuitenkin tehtyä uuteen taiteilijanimeensä kaksi muutosta: etunimeksi tuli Marc "c":llä, ja sukunimi lyheni muotoon Bolan. Suositun käsityksen mukaan Bolan voi olla lyhenne Bob Dylanin nimestä.


title: Marc Bolan

text: Bolanin ensisingle ei menestynyt, vaikka hän pääsi esittämään sen kerran "Ready Steady Go!" -televisio-ohjelmassa. Toinenkaan single, "The Third Degree" (1966), ei myynyt, ja Decca hylkäsi Bolanin. Hän etsi itselleen uuden tuottajan ja levytti singlen "Hippy Gumbo". Single sai huonot arvostelut, eikä tämäkään levytys myynyt.


title: Marc Bolan

text: Bolanin manageri Simon Napier Bell liitti vuonna 1966 Bolanin manageroimaansa yhtyeeseen John's Children tunnetun managerin ja levytuottajan Kit Lambertin pyynnöstä. John's Children soitti psykedeelistä rockia, ja Bolanista tuli heidän kitaristinsa, vaikka hän ei ollut koskaan soittanut sähkökitaraa aikaisemmin.


title: Marc Bolan

text: Bolan kirjoitti John's Childrenin singlen "Desdemona", mutta BBC ei suostunut soittamaan sitä sen hiukan seksuaalisväritteisten sanoitusten vuoksi. Bolan lähti yhtyeestä ennen seuraavan singlen julkaisua.


title: Marc Bolan

text: Lähdettyään John's Childrenistä Bolan perusti oman yhtyeensä Tyrannosaurus Rex, jonka nimeksi tuli myöhemmin T. Rex. Yhtyeen sekavan ensimmäisen konsertin seurauksena se supistui akustiseksi duoksi, jossa oli Bolanin lisäksi vain Steve Took. Duo teki aluksi pieniä konserttiesiintymisiä ja sai hiukan soittoaikaa radiossa. Ajan myötä duo pääsi soittamaan myös collegeissa ja ulkoilmafestivaaleilla kuten Hyde Parkin festivaalissa 1968.


title: Marc Bolan

text: Kolmannen albuminsa vuonna 1969 julkaisseen duon suosio ja maine kasvoivat levy levyltä. Siihen asti akustinen kaksikko siirtyi samana vuonna käyttämään myös sähköisiä soittimia. New Yorkin -kiertueen jälkeen huumeongelmainen Took jätti yhtyeen ja Bolan otti partnerikseen Mickey Finnin. Vuonna 1969 Bolan julkaisi myös runokirjan "The Warlock of Love".


title: Marc Bolan

text: Albumilla "A Beard of Stars" (1970) Bolan osoitti olevansa jo taitava sähkökitaristi. Samana vuonna yhtyeen nimeksi vaihdettiin manageri Tony Viscontin aloitteesta T. Rex, mitä Bolan aluksi kieltäytyi hyväksymästä. "Ride a White Swan" -singlestä tuli syksyllä 1970 T. Rexin ensimmäinen hitti, ja se teki Bolanista tunnetun. Samalla kun Bolanista tuli teinityttöjen suosikki hän menetti osan vanhoista ihailijoistaan, joiden mielestä Bolan oli myynyt itsensä.


title: Marc Bolan

text: Bolan otti yhtyeeseen uusia jäseniä, jotta se pystyisi vastaamaan levyjä kuunnelleen yleisön odotuksiin konserteissaan; näin T. Rexistä tuli oikea rock'n'roll-yhtye. Singlestä "Hot Love" tuli vuonna 1971 yhtyeen ensimmäinen listaykkönen ja Bolanista tähti, joka herätti tyttöyleisössä beatlemanian kaltaista hysteriaa. T. Rex -yhtyeen onkin sanottu olleen vastaus Isossa-Britanniassa olleeseen tyhjiöön Beatlesin hajoamisen jälkeen. Yhtyeen suosio oli suurimmillaan vuosina 1971–1973, jolloin konsertit olivat loppuunmyytyjä. Pahimman hysterian keskellä Bolan joutui jättämään konsertoinnin Britanniassa kahdeksi vuodeksi turvallisuussyistä.


title: Marc Bolan

text: Vuonna 1972 Bolan perusti oman levymerkkinsä The T. Rex Wax Co, jonka levyjä EMI tosin yhä levitti.


title: Marc Bolan

text: Vuonna 1975 T. Rexin suosio oli alimmillaan, ja tuolloin julkaistu albumi "Bolan's Zip Gun" ei noussut listoille. Tämän jälkeen yhtyeen suosio alkoi jälleen nousta, ja sen tulevaisuus näytti lupaavalta.


title: Marc Bolan

text: Bolanin naisystävän Gloria Jonesin ajama auto ajoi päin puuta Barnesissa Lontoon lähistöllä yöllä 16. syyskuuta 1977, ja kyydissä ollut 29-vuotias Bolan kuoli välittömästi. Bolan on haudattu Golders Greenin hautausmaalle Lontooseen.


title: Marc Bolan

text: Bolan meni vuonna 1970 naimisiin pitkäaikaisen tyttöystävänsä June Childen kanssa. Bolan erosi vaimostaan vuoden 1973 lopulla ja alkoi tapailla taustalaulajaansa Gloria Jonesia. Vuonna 1974 Bolan muutti Englannista veropakolaisena Los Angelesiin. Bolanin ainoa lapsi Rolan syntyi syyskuussa 1975.


title: OFDM

text: OFDM ("Orthogonal frequency-division multiplexing") eli "DMT"-modulointi ("Discrete Multitone") perustuu tiedonsiirtoon lukuisilla toisiaan häiritsemättömillä taajuuskanavilla yhtä aikaa.


title: OFDM

text: OFDM-modulointia käytetään useissa erilaisissa tiedonsiirtojärjestelmissä kuten ADSL:ssä, WLAN:ssa, UWB:n ofdm-versiossa, digiradiossa, digitelevisiossa ja datasähkössä, LTE:ssä sekä Flash OFDM:ssä.


title: OFDM

text: Nykyisin käytössä olevat OFDM-menetelmät perustuvat diskreettiin Fourier-käänteismuunnokseen (IDFT, "Inverse Discrete Fourier Transform").


title: OFDM

text: Kerralla moduloitava symboli vastaa kompleksilukuina esitettyjä taajuuksien voimakkuuksia ja vaihekulmia, jotka sitten muunnetaan diskreetillä Fourier-käänteismuunnoksella digitaalisen signaalin vaihteluiksi. Digitaalinen signaali muunnetaan D/A-muuntimella analogiseksi kantataajuiseksi OFDM-signaaliksi. Kantataajuista signaalia voidaan käyttää sellaisenaan, tai sillä voidaan moduloida radiotaajuista kantoaaltoa.


title: OFDM

text: Taajuuskanavien määrä ja kussakin kanavassa kerralla siirrettävien bittien määrä vaihtelee. Kanavia on yleensä useita kymmeniä, joskus useita tuhansia. Esimerkiksi 16-QAM-modulaatiota käytettäessä erilaisia vaiheen ja voimakkuuden arvoja on 4x4, jolloin yhden taajuuskanavan sisällä voidaan siirtää formula_1 bittiä. Eri kanavilla voi käyttää erilaisia modulaatiotapoja.


title: OFDM

text: Peräkkäisten symbolien keskinäinen vaikutus estetään jättämällä niiden väliin "suojaväli". Suojaväliin kopioidaan pätkä signaalia sitä seuraavan IDFT-muunnoksen tuloksen lopusta ("cyclic prefix"). Tällä pystytään myös vähentämään symbolin sisällä eri taajuuksien keskinäistä vaikutusta.


title: OFDM

text: Demoduloinnissa käytetään diskreettiä Fourier-muunnosta: yhtä symbolia vastaavaan lohkoon kuuluvat A/D-muuntimelta saatavat näytteet muunnetaan kerralla taajuuskanavien voimakkuutta ja vaihetta kuvaaviksi kompleksiluvuiksi. Kanavan kompleksilukua lähinnä vastaava bittikuvio valitaan demodulointitulokseen.


title: OFDM

text: OFDM:n yhtä symbolia vastaavan digitaaliset signaalipulssien arvot formula_2 saadaan laskettua kaavalla


OFDM


title: OFDM

text: jossa formula_4 on kullakin kanavalla siirrettävä datasymboli kompleksilukuna esitettynä ja N on sekä kanavien että signaalin pulssien määrä.


title: OFDM

text: Käytettäessä kantataajuista modulointia, signaalin pitää olla reaalinen. Tällöin taajuustason vektorin formula_5 on oltava hermiittisesti symmetrinen eli formula_6 ja sekä formula_7 että formula_8 pitää olla reaalisia (itsensä konjugaatteja). Tiedonsiirtoon on silloin käytettävissä vain formula_9 kanavaa.


title: OFDM

text: Laskennallisesti edullisinta on, jos muunnettavien taajuusalueiden määrä on kahden potenssi. Tällöin voidaan käyttää mahdollisimman yksinkertaista nopeaa Fourier-muunnosta.


title: OFDM

text: Jatkuva aikatason signaali saadaan laskettua kaavalla


title: OFDM

text: jossa formula_11 on symbolin kesto. ODFM:n taajuuskanavien sijoittuminen formula_12 välein tekee taajuuskanavista ortogonaalisia. Tämä ilmenee kaavasta


title: OFDM

text: missä tähdellä merkitään kompleksiluvun konjugaattia.


title: Grace Slick

text: Grace Barnett Slick (o.s. Wing, s. 30. lokakuuta 1939 Highland Park, Illinois) on yhdysvaltalainen rocklaulaja ja lauluntekijä. Hän lauloi vuosien 1965 ja 1989 välillä yhtyeissä The Great Society, Jefferson Airplane, Jefferson Starship ja Starship.


title: Grace Slick

text: Grace Barnett Wing syntyi 30. lokakuuta 1939 Highland Parkissa, Chicagon esikaupungissa, varakkaaseen perheeseen. Hän varttui Palo Altossa, Kaliforniassa. Hänen isänsä Ivan oli investointipankkiiri ja äitinsä Virginia entinen näyttelijä ja laulaja. Suvun sukunimi oli alun perin norjalainen Vinje.


title: Grace Slick

text: Grace kävi 1957–1958 Finch Collegea New Yorkissa ja 1958–1959 Miamin yliopistoa, josta hän valmistui taidelinjalta. Valmistuttuaan hän teki sekalaisia töitä ja kävi koelauluissa. Vuosina 1960–1963 hän työskenteli mallina I. Magninin tavaratalossa. Hän meni naimisiin elokuvaopiskelija Gerald ”Jerry” Slickin kanssa vuonna 1961.


title: Grace Slick

text: Nähtyään vuonna 1965 Jefferson Airplane -yhtyeen esiintymisen San Franciscossa Slick perusti miehensä Jerry Slickin ja tämän veljen kanssa yhtyeen The Great Society. Yhtye julkaisi singlen ”Somebody to Love” (1966) mutta hajosi pian sen jälkeen. Columbia Records julkaisi myöhemmin yhtyeen keikoista kaksi albumia.


title: Grace Slick

text: Great Societyn hajoamisen jälkeen Slickiä pyydettiin Jefferson Airplanen laulusolistiksi Signe Andersonin tilalle. Slick tuli yhtyeeseen, kun se alkoi äänittää toista albumiaan "Surrealistic Pillow". Slick laulaa albumilla edellisen yhtyeensä kappaleen ”Somebody to Love” ja itse tekemänsä laulun ”White Rabbit”, joka yhdistää huumeiden käytön ja "Liisan seikkailut ihmemaassa". Kummastakin kappaleesta, kuten myös albumista, tuli top-10-hittejä vuonna 1967.


title: Grace Slick

text: Grace Slickistä tuli Jefferson Airplanen saaman huomion polttopiste, ja hän lauloi kaikkiaan kahdeksalla yhtyeen albumilla vuoteen 1973 saakka. Slick teki myös albumin "Sunfighter" (1971) Airplane-kitaristi Paul Kantnerin kanssa sekä albumin "Baron Von Tollbooth & the Chrome Nun" (1973) Kantnerin ja David Freibergin kanssa. Slickin ensimmäinen sooloalbumi "Manhole" julkaistiin 1974.


title: Grace Slick

text:
Jefferson Airplane hajosi vuonna 1972. Kantner ja Slick perustivat sen pohjalta yhtyeen Jefferson Starship, jonka esikoisalbumi "Dragon Fly" ilmestyi vuonna 1974. Yhtye menestyi listoilla hyvin 1970-luvulla. Slick jätti yhtyeen väliaikaisesti ja julkaisi sooloalbumit "Dreams" (1980) ja "Welcome to the Wrecking Ball!" (1981). Sen jälkeen hän palasi yhtyeeseen sen seuraaville albumeille. Slickin neljäs sooloalbumi "Software" julkaistiin vuonna 1984. Slick jätti Starshipiksi nimensä lyhentäneen yhtyeen lopullisesti vuonna 1988. Vuonna 1989 Jefferson Airplane koottiin uudelleen, ja yhtye teki kiertueen ja albumin.
Slick jätti esiintymiset 1990-luvulla. Hän julkaisi omaelämäkertansa "Somebody to Love?" vuonna 1998. Slickin urasta julkaistiin kokoelma-albumi "The Best of Grace Slick" vuonna 1999.


title: Grace Slick

text: Grace Slickin ensimmäinen aviomies oli Jerry Slick, jonka kanssa hän meni naimisiin vuonna 1961. Grace on myöhemmin kuvaillut avioliittoa intohimottomaksi. Liitto oli ohi vuonna 1967, ja avioero astui voimaan vuonna 1971. Slick sai kitaristi Paul Kantnerin kanssa vuonna 1971 tyttären nimeltä China. Slick joi noihin aikoihin runsaasti ja ajoi humalassa hengenvaarallisen autokolarin toukokuussa 1971. Slick meni vuonna 1976 naimisiin valaistusohjaaja Skip Johnsonin kanssa.


title: Grace Slick

text: Musiikkiuransa jälkeen Slick on omistautunut maalaamiselle. Hän on esimerkiksi maalannut muotokuvia vanhoista muusikkoystävistään.


title: Grace Slick

text: Slick tuli tunnetuksi voimakkaana naislaulajana, joka avasi 1960-luvun lopulla ovia monille tuleville naismuusikoille. Hänen sanoituksensa olivat usein poliittisesti radikaaleja.


title: Jerry García

text: Jerome John ”Jerry” García (1. elokuuta 1942 – 9. elokuuta 1995) oli yhdysvaltalainen muusikko, joka tuli tunnetuksi psykedeelistä rockia soittaneen Grateful Dead -yhtyeen johtohahmona. Hän aloitti soittamisen pianosta, mutta siirtyi sitten kitaraan ja hallitsi lopulta monenlaisia kielisoittimia – huolimatta siitä, että hän oli menettänyt lapsuudessaan puutyöonnettomuudessa oikean kätensä keskisormen.


title: Jerry García

text: García syntyi San Franciscossa, Kaliforniassa. Hän jätti koulunsa kesken vuonna 1960 ja liittyi armeijan palvelukseen. Vapaa-ajallaan hän soitti kitaraa ja totesi pian, ettei armeijan kuri sopinut hänelle. Hän sai vapautuksen liian monen luvattoman poissaolon jälkeen. Palattuaan Bay Arealle García lyöttäytyi yhteen Robert Hunter -nimisen runoilijan kanssa tekemään musiikkia. Myöhemmin Hunterista tuli Grateful Deadin pääsanoittaja. Noin neljän vuoden ajan García soitti akustista kitaraa ja banjoa, kunnes liittyi paikalliseen bluegrassia ja folkia soittavaan Mother McCree's Uptown Jug Champions -yhtyeeseen, jonka riveistä löytyivät myös muusikot Bob Weir ja Ron ”Pigpen” McKernan. Vuonna 1965 tästä ryhmästä tuli the Warlocks, joka puolestaan muutti nimensä myöhemmin saman vuoden aikana Grateful Deadiksi ja Garcia vaihtoi akustisen kitaran sähköiseen.


title: Jerry García

text: García kuoli 9. elokuuta 1995 sydänkohtaukseen ollessaan kalifornialaisessa huume- ja alkoholiparantolassa.


title: Markku Uusipaavalniemi

text: Markku Juhani Uusipaavalniemi (s. 23. marraskuuta 1966 Karkkila) on suomalainen curling-pelaaja, joka on urheilu-uransa ohella vaikuttanut myös poliitikkona.


title: Markku Uusipaavalniemi

text: Uusipaavalniemi toimi Suomen curling-maajoukkueen kapteenina lähes kaikissa arvokilpailuissa vuosina 1996–2007. Vuoden 2007 eduskuntavaaleissa hänet valittiin keskustan kansanedustajaksi, mutta hän siirtyi perussuomalaisiin 11. marraskuuta 2010. Vuoden 2011 vaaleissa Uusipaavalniemi pyrki eduskuntaan perussuomalaisten ehdokkaana, muttei tullut valituksi.


title: Markku Uusipaavalniemi

text: Uusipaavalniemi omistaa 90 prosenttia Oulunkylän curling-hallia hallinnoivan yrityksen osakkeista.


title: Markku Uusipaavalniemi

text: Uusipaavalniemi on pelannut curlingia vuodesta 1983 lähtien. Ensimmäisen kerran hän pelasi maajoukkueessa arvokisatasolla vuonna 1985. Ennen vuotta 1992 Uusipaavalniemi pelasi kolmet MM-kisat veljensä Jussi Paavalniemen kipparoimassa joukkueessa. Suomen joukkueen kapteenina Uusipaavalniemi toimi vuoden 1996 EM-kisoista vuoden 2007 MM-kisoihin saakka. Hän antoi veljelleen lähtöpassit joukkueesta 1990-luvun lopulla, koska tämä ei hänen mukaansa ottanut lajia riittävän vakavasti. Välillä Uusipaavalniemi piti curlingista taukoa ja harrasti menestyksekkäästi uimahyppyjä, mutta palasi myöhemmin takaisin lajin pariin, koska oli laskenut, että hänellä saattaisi olla lajissa menestysmahdollisuuksia, mikäli saisi koottua riittävän hyvän joukkueen ympärilleen. Aluksi Uusipaavalniemen joukkue koostui vain vietnamilaisista pakolaisista.


title: Markku Uusipaavalniemi

text: Vuonna 1998 Uusipaavalniemen kipparoima joukkue saavutti MM-pronssia, joka oli Suomen kautta aikain ensimmäinen curlingin arvokisamitali. Uusipaavalniemen joukkue saavutti pronssia myös vuonna 2000. Hänen kirkkain saavutuksensa oli ennen Torinon olympialaisia 2006 Euroopan mestaruus vuodelta 2000. Hänellä on lisäksi EM-pronssia vuosilta 1999 ja 2001. Uusipaavalniemen joukkue oli mukana myös Salt Lake Cityn olympialaisissa 2002 sijoittuen alkulohkon viidenneksi.


title: Markku Uusipaavalniemi

text: Vuonna 2003 Uusipaavalniemen pitkäaikainen joukkuetoveri Wille Mäkelä edusti joukkueellaan Suomea EM-kisoissa ja joukkue putosi B-sarjaan. Seuraavana vuonna Uusipaavalniemi astui jälleen ruoriin ja joukkue nousi takaisin MM-kisojen A-sarjaan. Vuoden 2005 MM-kisoissa Uusipaavalniemen joukkue oli alkusarjan jälkeen ykkössijalla tasapistein viiden muun joukkueen kanssa, mutta putosi jatkosta tie-break-ottelussa Randy Ferbeyn Kanadaa vastaan. Vuonna 2005 Andorrassa järjestetyissä kautta aikain ensimmäisessä sekajoukkueiden (2 miestä ja 2 naista) EM-turnauksessa Uusipaavalniemen kipparoima joukkue, johon hänen lisäkseen kuuluivat Kirsi Nykänen, Teemu Salo ja Tiina Kautonen, voitti kultaa. Kevään 2007 MM-kilpailujen jälkeen Uusipaavalniemen tiet erkanivat joukkueen muiden jäsenten kanssa.


title: Markku Uusipaavalniemi

text: Vuonna 2011 Uusipaavalniemi voitti joukkueensa kanssa Suomen mestaruuden. Hänen joukkueeseensa kuuluivat Joni Ikonen, Kasper Hakunti, Toni Anttila ja Tommi Häti.


title: Markku Uusipaavalniemi

text: Torinon olympialaisten curlingturnauksessa 2006 Uusipaavalniemi johdatti Suomen joukkueen loppuotteluun. Alkulohkossa Suomi voitti kaikki vastustajat (Kanada, Yhdysvallat, Ruotsi, Norja ja Iso-Britannia) ja eteni välieriin lohkon voittajana. Tiukassa välieräkamppailussa vastaan asettui Iso-Britannia. Yhdeksännessä päässä vastustaja tasoitti pelin numeroihin 3–3 ja Suomi säilytti näin itsellään viimeisen kiven edun viimeisessä päässä. Ratkaisu jäi viimeisen pään viimeiseen heittoon. Uusipaavalniemi ratkaisi loppuottelupaikan määrämittaisella heitolla pesän keskiympyrään.


title: Markku Uusipaavalniemi

text: 24. helmikuuta pelatussa finaaliottelussa vastaan asettui Kanada. Ensimmäisen pään Suomi voitti 2–0, mutta sen jälkeen Uusipaavalniemi ja hänen joukkuetoverinsa epäonnistuivat toistuvasti ratkaisevissa heitoissa ja kuudennessa päässä Kanada pääsi jo 10–3-johtonumeroihin. Olympialaisten päättäjäisissä Uusipaavalniemi toimi Suomen joukkueen lipunkantajana.


title: Markku Uusipaavalniemi

text: Vuoden 2007 eduskuntavaaleissa Uusipaavalniemi valittiin keskustan kansanedustajaksi Uudenmaan vaalipiiristä 2 817 äänellä. Marraskuussa 2010 Uusipaavalniemi erosi keskustan eduskuntaryhmästä ja loikkasi perussuomalaisiin. Keskustan kansanedustajana Uusipaavalniemiemen kannat poikkesivat ryhmän virallisesta kannasta useasti: hän äänesti esimerkiksi sekä Lissabonin sopimusta että Kreikalle suunnattua tukipakettia vastaan sekä hallituksen periaatteellisesta linjauksesta poiketen valtionyhtiöiden yksityistämistä vastaan.


title: Markku Uusipaavalniemi

text: Marraskuussa 2010 Yle raportoi Uusipaavalniemen perustaman Oulunkylän Curlinghalli Oy:n olevan vaikeuksissa opetusministeriöltä ja Maailman curlingliitolta saamansa rahoituksen suhteen. Vuonna 2000 aloitettu rakennushanke ei ollut opetusministeriön mukaan edelleenkään valmis, ja Maailman curlingliiton edustaja kertoi liiton tulleen petetyksi. Yrityksen vuoden 2006 tilinpäätöstä ei ollut myöskään toimitettu kaupparekisteriin. Marraskuussa selvisi, että Oulunkylän Curlinghalli Oy:lle oli tullut tappiota vuoden 2009 tilikaudelta 123 000 euroa, kun edellisenä vuonna 2008 tulos oli vielä 95 000 euroa voitollinen. Tulos heikkeni edellisestä vuodesta 218 000 euroa, ja yhtiön vakavaraisuus oli painunut omavaraisuusastella mitattuna erittäin heikoksi. Asia tuotiin julkisuuteen, kun Uusipaavalniemi arvioi kovasanaisesti nykyistä rahajärjestelmäämme mm. Youtubessa ja se sai hänet luopumaan poliitikon urastaan ainakin toistaiseksi. Uusipaavalniemeä tituleerattiin aktiiviaikoinaan "ainoaksi rehelliseksi poliitikoksi" Suomessa. Hän on talousdemokraatti.


title: Markku Uusipaavalniemi

text: Uusipaavalniemi oli vuoden 2011 eduskuntavaaleissa perussuomalaisten ehdokas Helsingin vaalipiirissä, mutta häntä ei valittu uudelle kaudelle.


title: Markku Uusipaavalniemi

text: Uusipaavalniemi harrasti pesäpalloa 26-vuotiaaksi saakka, ja aloitti sittemmin pesäpallon uudelleen hyvinkääläisessä Cobra Teamissä. Hän on heittänyt pesäpalloa tutkaan 140 kilometrin tuntinopeudella. Pesäpalloilija Toni Kohosen mukaan Suomessa on alle kymmenen pelaajaa, jotka kykenevät vastaaviin lukemiin. Nuoruudessaan Uusipaavalniemi on harrastanut myös karatea, jääkiekkoa ja koripalloa. Curlingin pariin hän ajautui veljensä Jussin kautta.


title: Markku Uusipaavalniemi

text: 1980-luvun lopulla Uusipaavalniemi vaihtoi curlingin uimahyppyihin. Hän pääsi Suomen Uimaliiton valmennusryhmään ja saavutti puolen vuoden harjoittelun jälkeen SM-pronssia ja seuraavana vuonna hopeaa ponnahduslautahypyissä. Uusipaavalniemi keskeytti opintonsa Helsingissä ja lensi Kalifornian Long Beachille, jossa häntä valmensi lajin kaksinkertainen olympiakultamitalisti Sammy Lee. Uusipaavalniemi oli asettanut tavoitteekseen pääsyn Barcelonan olympialaisiin 1992. Hän kuitenkin tuli poskelleen alas kierrehyppynsä kolmen metrin ponnahduslaudalta, minkä seurauksena hänen korvastaan puhkesi tärykalvo. Uusipaavalniemi joutui pitämään puoli vuotta taukoa ja joutui lopulta lopettamaan lajin harrastamisen rahavaikeuksien vuoksi. Pian hän palasi takaisin curlingin pariin.


title: Markku Uusipaavalniemi

text: Uusipaavalniemi on ratkaissut Rubikin kuution 25 sekunnissa. Hän on kyennyt vakiinnuttamaan kuution ratkaisemiseen kuluvan ajan alle 40 sekuntiin. Lukiossa hän sai valtakunnallisesta matematiikan kokeesta maan parhaat pisteet. Hän voitti kouluvuosinaan myös valtakunnallisen matematiikkakilpailun, suunnitteli omia tietokonepelejä ja voitti erään aikakauslehden järjestämän tietokoneohjelmakilpailun. Hän opetteli vedonlyönnin vuoksi kahdessa viikossa piin 250 ensimmäistä desimaalia.


title: Markku Uusipaavalniemi

text: Uusipaavalniemelle on annettu lempinimi "M-15" hänen sukunimessään olevan 15 kirjaimen vuoksi. Joskus häntä kutsutaan myös lempinimellä "U-15". Hän sai nimen "M-15" vuonna 2005 Yhdysvaltain curling-kapteenilta Pete Fensonilta, joka ei osannut lausua hänen nimeään. Suomalaiset käyttävät hänestä lempinimeä "Uusis". Markku-liitto valitsi vuonna 2002 Uusipaavalniemen vuoden Markuksi.


title: Markku Uusipaavalniemi

text: Uusipaavalniemi on eronnut vaimostaan vuonna 2009 ja hänellä on kolme lasta.


title: Michael Jeffery

text: Philip Michael Jeffery (s. 12. joulukuuta 1937) on australialainen kenraalimajuri evp. Hän toimi Länsi-Australian kuvernöörinä vuosina 1993–2000 ja koko Australian kenraalikuvernöörinä vuosina 2003-2008.


title: Michael Jeffery

text: Jeffery palveli Vietnamin sodassa ja hänet palkittiin Military Crossilla. Vuodesta 1975 hän komensi erikoisjoukkoja ja kehitti myöhemmin Australian terrorisminvastaisia suunnitelmia. Hän oli myös pääesikunnan varapäällikkö ennen siirtymistään siviiliin 1993.


title: Bill Watterson

text: William Boyd ”Bill” Watterson II (s. 5. heinäkuuta 1958 Washington) on yhdysvaltalainen sarjakuvataiteilija. Hänet tunnetaan "Lassi ja Leevi" -sarjakuvan (1985–1995) piirtäjänä ja käsikirjoittajana.


title: Bill Watterson

text: Watterson aloitti uransa poliittisena pilapiirtäjänä 1970-luvun lopulla. Hän yritti pitkään myydä myös sarjakuviaan syndikaattien kautta lehtiin, kunnes onnistui saamaan julkaisusopimuksen "Lassi ja Leevi" -sarjakuvalleen vuonna 1985. Strippisarjasta tuli nopeasti hyvin suosittu ja arvostettu, ja se toi Wattersonille useita sarjakuva-alan palkintoja. Watterson lopetti sarjakuvansa vuoden 1995 lopussa, jolloin sitä julkaistiin yli 2 400 lehdessä.


title: Bill Watterson

text: Lopetettuaan "Lassin ja Leevin" Watterson on kartellut julkisuutta eikä ole julkaissut uutta materiaalia kuin satunnaisesti. Watterson on vastustanut sarjakuvahahmojen hyödyntämistä oheistuotteiden markkinoinnissa ja arvostellut sanomalehtisarjakuvien syndikaatteja taloudellisesta hyödyntavoittelusta taiteellisen näkökulman kustannuksella.


title: Bill Watterson

text: William Boyd Watterson syntyi Washingtonissa 5. heinäkuuta 1958. Hänen isänsä James oli patenttiasianajaja. Vuonna 1960 perheeseen syntyi pikkuveli Thomas. Perhe asui Alexandriassa Virginiassa, mutta Billin ollessa kuusivuotias he muuttivat takaisin juurilleen Ohioon Chagrin Fallsiin Clevelandin lähistölle yksikerroksiseen omakotitaloon, jossa Billin vanhemmat yhä asuvat.


title: Bill Watterson

text: Vanhempiensa mukaan Bill oli rauhallinen lapsi ja luonteeltaan täysin erilainen kuin sarjakuvan riehakas Lassi. Heitä yhdisti kuitenkin kiinnostus lumikelkkailuun, jota perheen takapihan kukkulalla sai talvisin harrastaa. Ystäviensä mukaan Bill oli lapsena hyvin suosittu, sillä hän osasi piirtää.


title: Bill Watterson

text: Bill sai ensikosketuksensa sarjakuviin isänsä "Tenavat"-kokoelman kautta ja osti itsekin Tenavia opetellakseen niiden avulla piirtämistä. Neljännellä luokalla Bill kirjoitti ihailijakirjeen Tenavien piirtäjälle Charles M. Schulzille ja sai tältä vastauksen. Innostuneena Bill kirjoitti Schulzille uuden kirjeen ja sai yllätyksekseen saman vakiovastauskirjeen. Vähän myöhemmin Bill löysi Walt Kellyn "Pogo"-sarjakuvan, josta tuli hänen toinen suosikkinsa.


title: Bill Watterson

text: Watterson päätti jo kouluikäisenä ryhtyä sarjakuvapiirtäjäksi ja alkoikin käyttää paljon aikaa piirtämisen opetteluun. Vanhemmat ostivat hänelle piirustuspöydän, ja äiti antoi Billille palautetta tämän tuotoksista. Nuoren Billin sarjakuvat käsittelivät hänelle läheisiä asioita kuten Batmania, pikkuveljeä ja opettajia. Eräässä hänen varhaisessa supersankarisarjakuvassaan esiintyy ”Avaruusmies Rolf”, joka oli eräänlainen "Lassi ja Leevi" -sarjakuvan Avaruusmies Spiffin esikuva.


title: Bill Watterson

text: Wattersonin koulukaverien mukaan Bill oli seurallinen mutta melko varautunut eikä pitänyt huomiosta. Hän kuului Moosers-nimiseen kaveripiiriin, jolle Watterson myöhemmin omisti yhden "Lassi ja Leevi" -kirjoistaan. Opettajiensa mukaan Bill oli hiljainen, mukava ja hiukan ujo, ja hän sai koulussa hyviä arvosanoja. Hän teki piirroksia paikalliseen sanomalehteen ja lukionsa lehteen, mukaan lukien piirroksen koulunsa maskottitiikeristä. Lukion viimeisenä vuotenaan Bill teki piirroksia koulun vuosikirjaan, jossa hänet nimettiin vuosikurssin taiteellisimmaksi oppilaaksi. Hän esiintyi myös koulun näytelmäkerhon näytelmissä.


title: Bill Watterson

text: Lukion jälkeen Watterson suoritti Kenyon Collegessa valtio-opin tutkinnon, jonka hän arveli hyödyttävän häntä pilapiirtäjän urallaan. Hän piirsi opiskeluaikoinaan pilapiirroksia lehtiin sekä sarjakuvaa nimeltä "Mewkis and Fester". Siinä seikkali kaksi huonetoveria, jotka muistuttivat luonteiltaan ja tavoiltaan jo hiukan Lassia ja Leeviä. Koulun taideopettaja muistaa Wattersonin itsepäisenä oppilaana, joka halusi aluksi piirtää vain pilakuvia. Hänestä tuli kuitenkin opintojen myötä myös taitava perinteinen piirtäjä.


title: Bill Watterson

text: Vuonna 1978 Wattersonia haastateltiin "Sun Heraldiin", jolle hän teki pilapiirroksia. Haastattelussa Watterson kuvaili työntekoaan ja sanoi: ”Ideoiden löytäminen on tuskallista, mutta piirtäminen hauskaa.” Viimeisenä vuonnaan collegessa Watterson maalasi suurella vaivalla Michelangelon "Aatamin luomisen" huoneensa kattoon. Hän joutui kuitenkin maalaamaan sen peittoon lukuvuoden lopussa.


title: Bill Watterson

text: Lukiosta valmistumisensa aikoihin Watterson seurusteli koulun apulaisrehtorin tyttären Melissa Richmondin kanssa. He menivät naimisiin 8. lokakuuta 1983. Wattersonin uran loppumisen jälkeen he adoptoivat tyttären nimeltä Violet.


title: Bill Watterson

text: Watterson solmi collegen jälkeen määräaikaisen työsuhteen "The Cincinnati Post" -lehden poliittisena pilapiirtäjänä. Kokematon Watterson ei kuitenkaan tuntenut Cincinnatin paikallispolitiikkaa eikä miellyttämisen halustaan huolimatta sopeutunut suuren lehden rajoituksiin, joten epäonnista ja lannistavaa työsuhdetta ei jatkettu. Kokemuksen jälkeen Watterson ymmärsi, että hänestä ei ollut poliittiseksi pilapiirtäjäksi. Vuoden 1980 heinäkuun 17. päivänä julkaistu piirros oli sikäli huomionarvoinen, että siinä esiintyi ensimmäisen kerran Lassin näköinen, piikkitukkainen pikkupoika.


title: Bill Watterson

text: "The Cincinnati Postin" työsuhdetta seuranneiden viiden vuoden aikana Watterson työskenteli sekalaisissa graafisissa töissä sekä teki piirroksia, kansikuvia ja juttuja muun muassa "Mark Twain Journal" -lehteen ja pilapiirtämisen historiasta kertovaan "The Puck Papers" -lehteen (sittemmin nimeltään "Target").


title: Bill Watterson

text: Watterson teki vapaa-ajallaan myös sarjakuvia ja yritti saada niitä myydyksi syndikaateille ja sitä kautta lehtiin. Hänen ensimmäinen sarjakuvansa oli avaruusseikkailuparodia, jossa seikkailivat Avaruusmies Spiff ja hänen hömelö avustajansa Fargle. Päähahmo perustui Wattersonin kouluaikoina luomaan Avaruusmies Rolfiin. Vaikka sillä olikin sama nimi kuin myöhemmin Lassissa ja Leevissä seikkailleella hahmolla, se oli sikareita polttelevana kääpiönä varsin erilainen. Kaikki syndikaatit torjuivat sarjakuvan, eikä niitä ole koskaan julkaistu. Toinen Wattersonin sarjakuva kertoi nuoresta toimittajasta ja kolmas murmelista ja sammakosta, jotka asuivat metsässä. Myöskään nämä yritykset eivät kiinnostaneet, ja Wattersonia itseäänkin ne ovat myöhemmin vain nolottaneet. Hän teki myös "Critters"-nimistä sarjakuvaa hyönteisistä, sekä nuorukaisesta ensimmäisessä työssään ja omassa asunnossaan. Watterson on julkaissut "Crittersistä" yhden ruudun myöhemmissä kokoelmissaan.


title: Bill Watterson

text: Toistuva torjutuksi tuleminen masensi Wattersonin. Jälkeenpäin hän on ollut kiitollinen siitä, että hänen ei annettu jatkaa puutteellisia yritelmiään. Watterson on sanonut näkevänsä varhaisissa sarjakuvissaan jälkeenpäin paljon vikoja. Niissä oli yleensä yksi hyvä hahmo, jota ympäröi joukko latteita ja kliseisiä hahmoja ja ympäristöjä. Hän totesi oppineensa tuolloin piirtämällä ja kokeilemalla ja hyötyneensä siitä, että sai piirtää vapaasti ilman lukijoita.


title: Bill Watterson

text: Wattersonin viides yritys oli "In the Dog House", jonka hän lähetti syndikaateille maaliskuussa 1982. Siinä seikkaili parikymppinen Sam ja hänen ystävänsä Fester, jonka Watterson oli tuonut vanhasta "Mewkis and Fester" -sarjakuvastaan. Samin pikkuveli oli nimeltään Marvin, jolla oli täytetty tiikeri Hobbes, joka näyttäytyi ajoittain elävänä. Tämäkin sarjakuva torjuttiin, mutta United Features -syndikaatti piti sitä lupaavana, ja myös Wattersonin arvostamat piirtäjäkollegat pitivät siitä. Watterson otti neuvoista vaarin ja karsi ahtaaksi moititusta sarjakuvastaan kaiken ylimääräisen. Sarjakuvan uusi versio oli nimeltään "Fernbusterville". United Featuresin sarjakuvajohtajan Sarah Gillespien mielestä yhä liian sekavan sarjakuvan tähdet olivat Marvin ja Hobbes, joten Watterson keskittyi heihin.


title: Bill Watterson

text: Watterson huomasi nopeasti, että Marviniin ja Hobbesiin keskittyminen helpotti kirjoittamista, sillä hahmojen persoonallisuuden ansiosta Watterson saattoi sijoittaa heidät luontevasti mihin tahansa tilanteeseen. Watterson muutti Marvinin nimen Calviniksi vuonna 1983, sillä edellisenä vuonna oli alkanut ilmestyä Tom Armstrongin sarjakuva "Marvin". Watterson kertoi vuonna 1987 nimien Calvin ja Hobbes olevan vitsikäs kunnianosoitus Kenyon Collegen valtio-opin yksikölle: Calvin sai nimensä 1500-luvun protestanttisesta teologista Jean Calvinista ja Hobbes 1600-luvun filosofista Thomas Hobbesista. Calvinilla oli alun perin silmät peittävä otsatukka, mutta Watterson poisti sen juuri ennen sarjakuvan julkaisua vuonna 1985.


title: Bill Watterson

text: Watterson sai United Featuresilta yhden kuukauden harjoittelusopimuksen vuonna 1983. "Calvin and Hobbes" ei saanut koeyleisöltä kuitenkaan riittävän hyvää palautetta, joten United ei julkaissut sitä. Wattersonille tarjottiin sen sijaan Robotman-nimisen leluhahmon sijoittamista sarjakuvaansa, mutta Watterson kieltäytyi. Vuonna 1984 Watterson lähetti sarjakuvansa Universal Press -syndikaatille. Sen editori Lee Salem ihastui sarjakuvaan ja Watterson allekirjoitti sopimuksen syndikaatin kanssa maaliskuussa 1985.


title: Bill Watterson

text: Pikkupojasta ja hänen lelutiikeristään kertova sarjakuvastrippi "Calvin and Hobbes" (suom. "Lassi ja Leevi") alkoi ilmestyä 35 yhdysvaltalaisessa lehdessä 18. marraskuuta 1985. Pian Watterson jätti työnsä taittajana ja pilapiirtäjänä pystyäkseen keskittymään sarjakuvaansa. Hän kertoi seuraavana vuonna olleensa aluksi huolissaan vain siitä, saavuttaisiko sarjakuva riittävästi suosiota pysyäkseen lehdissä. "Lassi ja Leevi" menestyi kuitenkin hyvin heti alusta lähtien, ja sitä alettiin nopeasti julkaista yhä useammassa lehdessä.


title: Bill Watterson

text: Watterson alkoi saada välittömästi ihailijapostia ja erilaisia pyyntöjä. Hän oli hämillään kuuluisuudestaan ja alkoi heti kartella julkisia esiintymisiä kuten markkinointitapahtumia tai haastatteluja, toisin kuin Charles Schulz tai Karvisen tekijä Jim Davis. Watterson halusi keskittyä ainoastaan piirtämiseen eikä halunnut antaa julkisuuden vaarantaa työnsä laatua. Wattersonit muuttivatkin Hudsoniin Ohioon, missä Bill saattoi työskennellä rauhassa. Watterson ei osallistunut edes sarjakuvapiirtäjien Reuben-palkintojen jakotilaisuuteen, missä hänet palkittiin vuoden 1986 parhaana sarjakuvataiteilijana.


title: Bill Watterson

text: "Lassi ja Leevi" oli sikäli vallankumouksellinen sarjakuva, että subjektiivisen todellisuuden teema on siinä niin näkyvä ja oleellinen: Leevi on elävä tiikeri Lassin silmin, mutta täytetty lelutiikeri muiden silmissä. Watterson on itse kertonut, että hän ei näe Leeviä eläväksi muuttuvana nukkena tai mielikuvitusolentona, vaan että hän on vain halunnut esittää kaksi järkeenkäypää versiota todellisuudesta, joista lukija voi valita mielestään todellisemman.


title: Bill Watterson

text: Watterson on kertonut olevansa asioista usein eri mieltä kuin Lassi, mikä on tehnyt hahmosta hänelle hauskemman kirjoittaa. Lassi heijastaa Wattersonille enemmän tämän aikuisuutta kuin lapsuutta, ja moni asia Lassissa on metafora Wattersonin omasta elämästä aikuisena. Lassin luonnetta tai mielikuvitusmaailmaa Watterson ei lapsenakaan mielestään jakanut, ja viittaukset Wattersonin omaan lapsuuteen ovat löyhiä. Leevin hahmon luonne sai kuitenkin vaikutteita Wattersonin Sprite-kissasta, Susanna ("Susie Derkins") hänen Melissa-vaimostaan, ja Lassin isä Wattersonin omasta isästä ulkonäköä myöten.


title: Bill Watterson

text: Wattersonin viimeinen julkinen esiintyminen oli puhe vuonna 1990 Kenyon Collegessa. Vuonna 1991 Watterson pakotti Universal-syndikaatin suostumaan sopimukseen, joka takasi hänelle täydet oikeudet sarjakuvalleen. Sopimuksen seurauksena Universal joutui luopumaan aikeistaan luoda "Lassille ja Leeville" mahdollisesti hyvin tuottoisia oheistuotemarkkinoita. Watterson sai myös oikeuden pitää kaksi yhdeksän kuukauden mittaista taukoa piirtämisestä ja lisää tilaa sunnuntaistripeilleen. Wattersonin ensimmäinen tauko alkoi vuonna 1991 pian sen jälkeen, kun hän oli muuttanut vaimonsa kanssa Santa Fehen New Mexicoon, missä hän sai olla rauhassa faneilta ja lehdistöltä.


title: Bill Watterson

text:
Palattuaan tauolta vuoden 1992 helmikuussa Watterson alkoi hyödyntää saamaansa lisätilaa kuvallisesti näyttävillä sunnuntaistripeillä, jotka rikkoivat sarjakuvan perinteisen muodon. Vuonna 1994 Watterson aloitti toisen yhdeksänkuukautisen tauon. Vuoden 1995 lopulla Watterson kirjoitti lukijoilleen avoimen kirjeen, joka julkaistiin Lassia ja Leeviä julkaisevissa lehdissä 9. marraskuuta 1995:
Vuoden 1995 lopussa "Lassia ja Leeviä" julkaistiin yli 2 400 lehdessä ja kokoelmakirjat olivat myyneet 23 miljoonaa kappaletta. Watterson piirsi yhteensä 3 160 strippiä.


title: Bill Watterson

text: Lopetettuaan "Lassin ja Leevin" vuoden 1995 lopussa Watterson vetäytyi julkisuudesta, lopetti haastattelujen antamisen ja ryhtyi harrastamaan maalausta. Hän on asettunut vaimonsa kanssa Clevelandiin. Watterson on kertonut tutkineensa muun muassa Tizianin ja Willem de Kooningin maalauksia sekä opiskelleensa musiikkia. Hän nauttii öljymaalaamisesta, sillä se on hänelle uutta, mutta toisaalta hän on sanonut turhautuneensa osaamattomuuteensa. Watterson ei ole pitänyt näyttelyitä omista maalauksistaan, sillä hän ei pidä itseään tarpeeksi kunnianhimoisena maalarina eikä osaa käsitellä "Lassin ja Leevin" luomia odotuksia.


title: Bill Watterson

text: Vuonna 2001 Watterson julkaisi kokoelman "Lassin ja Leevin" sunnuntaistrippejä ja kirjoitti siihen johdannon. Hän avusti myös töitään esittelevän näyttelyn suunnittelussa. Vuonna 2005 hän lahjoitti koko sarjakuvakokoelmansa kirjastolle ja julkaisi koko tuotantonsa yhdessä kokoelmassa "The Complete Calvin and Hobbes".


title: Bill Watterson

text: Watterson antoi vuonna 2010 clevelandilaiselle "The Plain Dealer" -lehdelle sähköpostitse ensimmäisen haastattelunsa 21 vuoteen. Watterson kertoi olevansa yhä ylpeä "Lassista ja Leevistä" sekä kiitollinen ja imarreltu sen suosiosta. Hän kertoi kuitenkin sanoneensa 10 vuoden aikana kaiken mitä hänellä oli sanottavaa. Wattersonin mielestä sarjakuvan jatkaminen olisi johtanut sen tason heikkenemiseen, eikä hän kadu sen lopettamista. Hän totesi myös muuttuneensa paljon niistä ajoista ja toivoi voivansa elää rauhassa.


title: Bill Watterson

text: Vuonna 2011 Watterson lahjoitti arvostamansa Richard Thompsonin "Pellonreuna"-sarjakuvan (engl. "Cul de Sac") hahmosta tekemänsä öljymaalauksen (15 × 20 cm) avustamaan rahankeruuta Parkinsonin taudin tutkimukselle. Maalaus oli ensimmäinen Wattersonin julkistama uusi teos sitten "Lassin ja Leevin" päättymisen 1995.


title: Bill Watterson

text: Watterson kertoi vuonna 2013 "Mental Floss" -lehden haastattelussa, ettei ole lainkaan kiinnostunut "Lassin ja Leevin" sovittamisesta animaatioksi. Hän on sitä mieltä, että sarjakuvana "Lassi ja Leevi" toimii juuri siten kuin hän on sen tarkoittanutkin. Watterson torjui myös Steven Spielbergin, George Lucasin ja Jim Hensonin tarjoukset tehdä sarjakuvastaan elokuva 1980-luvun lopulla.


title: Bill Watterson

text: Vuoden 2013 lopulla julkaistiin Wattersonista ja "Lassi ja Leevi" -sarjakuvasta kertova dokumenttielokuva "Dear Mr. Watterson". Tekijä Joel Allen Schroeder ei yrittänyt haastatella Wattersonia elokuvaan, mutta näytti elokuvan hänelle. Watterson kiitti Schroederia yksityisyytensä varjelemisesta. Vuonna 2014 julkaistussa sarjakuvadokumenttielokuvassa "Stripped" on Wattersonin lyhyt haastattelu. Hän on myös piirtänyt dokumentin julisteen.


title: Bill Watterson

text: Watterson piirsi vierailevana taiteilijana osan ruuduista kesäkuussa 2014 kolmena peräkkäisenä päivänä ilmestyneisiin strippeihin Stephan Pastisin suositussa strippisarjakuvassa "Helmiä sioille" ("Pearls Before Swine"). Kerta oli ensimmäinen "Lassin ja Leevin" lopettamisen jälkeen, kun Watterson on piirtänyt päivittäistä sarjakuvaa sanomalehteen. Stripit paljastettiin Wattersonin piirtämiksi jälkikäteen. Niiden originaalit on tarkoitus huutokaupata ja lahjoittaa tuotto hyväntekeväisyyteen.


title: Bill Watterson

text: Watterson on kertonut aina halunneensa piirtää sarjakuvia. Hänen suosikkinsa ja innoituksensa lähteet olivat "Tenavat", "Pogo" ja "Krazy Kat", joiden hän kertoo toimivan monilla tasoilla. Lapsuutensa suosikkia, Charles M. Schulzin "Tenavia", Watterson arvostaa strippisarjakuvan edelläkävijänä sekä sen yksinkertaisesta mutta ilmeikkäästä tyylistä ja syvällisyydestä. "Pogoa" Watterson arvostaa sen runsaasta piirrosjäljestä, vuoropuhelusta ja kerronnasta. "Krazy Kat" teki Wattersoniin vaikutuksen eriskummallisuudellaan ja ohuen juonen mahdollistamalla kuvallisella ja kielellisellä estottomuudellaan. Wattersonin mielestä parhaat sarjakuvat auttavat näkemään elämän uusin silmin ja ymmärtämään tai arvostamaan sen outouksia paremmin.


title: Bill Watterson

text: Wattersonin ja Charles Schulzin keskinäinen arvostus oli molemminpuolista. He eivät koskaan tavanneet kasvotusten, mutta he kirjoittelivat toisilleen 1980-luvun lopulla, ja Schulz kirjoitti johdannon yhteen "Lassi ja Leevi" -kokoelmaan.


title: Bill Watterson

text: Uudesta sarjakuvasta Watterson kertoi nauraneensa Gary Larsonin "Kaukana poissa" -strippisarjalle enemmän kuin muille lukemilleen stripeille.


title: Bill Watterson

text: Sarjakuvan ulkopuolelta Watterson on kertonut arvostavansa saksalaisia ekspressionisteja kuten Brücke-ryhmää ja Lyonel Feiningeria sekä Egon Schielea.


title: Bill Watterson

text: Watterson kertoi olleensa hyvin itsekriittinen piirtäessään. Hän heitti useita valmiita strippejä pois, jos ne eivät hänen mielestään olleet tarpeeksi hyviä. Selviytyäkseen määräajoistaan hänellä olikin aina useita strippejä valmiina varastossa. Hän näytti luonnoksia vaimolleen, joka saattoi ehdottaa niihin muutoksia. Lopuksi Watterson valitsi parhaat stripit ja piirsi ne puhtaaksi. Ensin hän kirjoitti vuoropuhelun 2H-kovuisella lyijykynällä ja sitten luonnosteli hahmot. Lopuksi hän piirsi stripin puhtaaksi soopelinkarvasiveltimellä ja Rapidograph-mustekynällä. Värilliset sunnuntaistripit hän maalasi viivapiirrosten päälle läpinäkyvälle kalvolle käyttäen 64:ää sanomalehdissä käytettävissä olevaa väriä. Hän lähetti valmiit stripit syndikaattiin, missä toimittaja Lee Salem tarkisti ne.


title: Bill Watterson

text: Watterson hyödynsi Lassissa ja Leevissä useita piirrostyylejä lapsenomaisesta luonnostelusta neokubismiin. Hän myös laittoi Lassin erilaisiin hahmoihin ja ympäristöihin, joissa hän saattoi hyödyntää monipuolista kuvallista osaamistaan.


title: Bill Watterson

text:
"Frazz"-sarjakuvan luoja Jef Mallett on ylistänyt Wattersonin piirrosjälkeä sen luonnollisuudesta:
Sarjakuvat ovat Wattersonille taidemuoto ja itseilmaisun muoto, eikä hän siksi koskaan palkannut avustajia tai kaupallistanut sarjakuvaansa.


title: Bill Watterson

text: Watterson on sanonut yrittäneensä kertoa vitsiensä takaa elämästä vakavasti: ”En näe sarjakuvia vain viihteenä. Sadoille miljoonille ihmisille puhuminen on etuoikeus, enkä halua tuhlata sitä turhaan löpinään. Siinä avautuu tilaisuus puhua elämän todellisista aiheista herkkyydellä, lämmöllä ja huumorilla.”


title: Bill Watterson

text: Watterson kertoi Ohiossa sarjakuvajuhlilla pitämässään puheessaan vuonna 1989 pitävänsä lehtisarjakuvaa taantuvana alana ja entisaikojen sarjakuvantekijöitä kekseliäämpinä kuin nykyisiä. Hän arvosteli oman aikansa sarjakuvaa huonosta piirrosjäljestä, yksinkertaisuudesta, kaupallisuudesta, samankaltaisuudesta sekä siitä että sarjakuvia tehdään työryhmissä ja jatketaan liian pitkään alkuperäisten tekijöiden jo lopetettua. Watterson syytti strippisarjakuvan alennustilasta taloudellisen näkökulman korostumista taiteellisen näkökulman kustannuksella ja syndikaattien valtaa tekijään nähden. Hän on myös arvostellut sarjakuvien oheistuotteistamista siitä, että ne yksinkertaistavat ja latistavat sarjakuvien sanoman ja tekevät niistä epäaitoja. Wattersonin mielestä myös lehdet huonontavat tilannetta pienentämällä sarjakuvien tilaa ja kokoa.


title: Bill Watterson

text: Wattersonin arvostelu sarjakuvateollisuutta ja -piirtäjiä kohtaan pahoitti monen hänen kollegansa mielen ja vieraannutti hänet pysyvästi sarjakuvapiirtäjien yhteisöstä. Watterson jatkoi taiteen kaupallistumisen arvosteluaan Lassin suulla vuonna 1992: ”Tulevaisuus on kaupallisen taiteen massamarkkinoissa. Se on sitä paitsi ainoa tapaa tehdä kunnolla rahaa, ja sehän taiteilijana olemisessa on tärkeintä.”


title: Bill Watterson

text: Watterson ei koskaan antanut lupaa oheistuotteiden tekemiseen sarjakuvastaan – erityisen vastenmielinen hänelle omien sanojensa mukaan oli ajatus Leevi-nukesta. Watterson antoi luvan ainoastaan yhteen Lassi-aiheiseen T-paitaan, jolla mainostettiin Yhdysvaltain sarjakuvista kertovaa näyttelyä vuonna 1991. "Lassi ja Leevi" -piraattituotteita, etenkin T-paitoja, on kuitenkin runsaasti markkinoilla.


title: Bill Watterson

text: Watterson sai urallaan useita palkintoja, kuten arvostetun Reuben-palkinnon vuoden sarjakuvapiirtäjänä vuosina 1986 ja 1988.


title: Lundia

text: Lundia on Sinituote-konserniin kuuluva huonekaluvalmistaja ja -myyjä, jonka päätuote on "Lundia Classic -"nimiset hyllyjärjestelmät. Lundia Oy on perustettu vuonna 1948.


title: Lundia

text: Lundia-hyllyjärjestelmä on ruotsalaisen puuseppä Harald Lundqvistin keksintö. Hän perusti ensimmäisen huonekaluveistämönsä vuonna 1939. Lundqvist rakensi verstaassaan hyllyjärjestelmän, joka osoittautui tukevaksi ja kestäväksi. Se oli lisäksi muunneltava ja helposti koottava. Sittemmin Lundqvist patentoi kuuluisan puuhyllyjärjestelmänsä. Vuonna 1945 hyllystöä valmistettiin lisenssillä jo 30 maassa.


title: Lundia

text: Vuonna 1949 Lundiaa alettiin valmistaa myös Suomessa. 1950-luvun keskivaiheilla Lundiaa markkinoi Suomessa Tehokaluste, nykyinen Martela. Tuolloin se mainosti asiakkaihinsa kuuluvan muun muassa SOK, IBM, Valtionrautatiet, Paulig ja Wärtsilä.


title: Lundia

text: 1960-luvulta alkaen Lundian matalammista hyllyistä alkoi tulla suosittuja myös nuorten kotien sekä kirja- ja äänilevyharrastajien käytössä. Yhtiö alkoi suuntautua enemmän tälle markkinalle kehittämällä samaan ideaan perustuvia, helposti koottavia ja muunneltavia koululaispöytiä, laatikostoja, kaapistoja ja kerrossänkyjä.


title: Lundia

text: Vuonna 1981 Lundia-konserniin kuuluivat vastaperustettu holdingyhtiö Lundinvest Oy sekä säilytyskalusteita valmistava Oy Lundia Ab, talous- ja saniteettitavaroiden sekä urheilutilojen varusteiden maahantuoja Kauko-Import Oy, väliseiniä ja sisäkattoja markkinoiva Seinärakenne Oy, urheiluvarusteiden maahantuoja Oy Scanalp Ab, ruotsalainen vientiyhtiö Scandireoler AB sekä maahantuontiyhtiöt Lundia-Vertriebs-GmbH Länsi-Saksassa ja Lundia-Vertriebs-GmbH & Co KG Itävallassa. Konsernin toimitusjohtajana oli Carl-Wilhelm Rosenlew (s. 1929). 1980-luvun loppupuolella konserni työllisti noin 150 ihmistä, ja konserniin kuului myös Lundia-Trading Oy. 1990-luvun alussa Lundinvestillä oli tytäryhtiö Tanskassa ja se omisti puolet Saksan, Sveitsin ja Itävallan Lundia-yrityksistä. Lundia-hyllyjen lisäksi yhtiöryhmä markkinoi Ruuvari- ja Libra-hyllyjärjestelmiä. Vuonna 1992 Paloheimo osti Lundian. Vuonna 2002 Paloheimo siirsi suuren osan hyllytuotannosta Ruotsiin Lundqvist Inredingar -yhtiön kanssa perustamaansa yhteisyritykseen.


title: Lundia

text:
Sinituote ja Lundian silloinen toimitusjohtaja Jori Keckman ostivat Lundian Paloheimolta vuonna 2004 osuuksin 70 % ja 30 %. Keckman jatkoi toimitusjohtajana syksyyn 2011 saakka. Vuonna 2015 Lundialla on viisi omaa myymälää Suomessa sekä jälleenmyyjiä Suomessa ja maailmalla.
Lundia Oy:lla on tänä päivänä myös tuotesarjat Lundia Fuuga ja Lundia Lofty, Lundia System -säilytyslaatikkosarja sekä valaisimia.


title: Lundia

text: Lundia-valaisinten suunnittelija Jukka Korpihete palkittiin vuonna 2010 Chicago Athenaeumin hyvän muotoilun palkinnolla Soihtu-seinävalaisimestaan Seuraavana vuonna saman palkinnon sai Stefan Lindforsin Lundialle suunnittelema Matilda-jakkara.


title: Lundia

text: Vaikka kirjahyllyjen suosio on vähentynyt vuosituhannen vaihteen jälkeen, käytetyt Lundia-puuhyllystöt ovat yhä suosittuja kirja- ja äänilevyharrastajien parissa. Jokioisissa toimiva, vuonna 2008 perustettu SigaMagee Oy on erikoistunut muun muassa kierrätettyjen Lundia-hyllystöjen ostoon ja myyntiin. Yrittäjä Pekka Ekholmin mukaan tyypillinen asiakas on eläkkeelle jäänyt yliopiston professori.


title: Albert I (Belgia)

text: Albert I (8. huhtikuuta 1875 Bryssel, Belgia – 17. helmikuuta 1934 Marche-les-Dames, Belgia) oli järjestyksessä kolmas Belgialaisten kuningas. Hän hallitsi vuosina 1909–1934. Hän oli edeltäjänsä, kuningas Leopold II:n veljenpoika.


title: Albert I (Belgia)

text: Albert Léopold Clément Marie Meinrad syntyi Flanderin kreivin Philipin ja tämän puolison, ruhtinatar Marie de Hohenzollern-Sigmaringenin nuorimpana poikana ja seurasi Belgian valtaistuimelle setäänsä Leopold II:ta.


title: Albert I (Belgia)

text: Albert avioitui 2. lokakuuta 1900 Baijerin herttuattaren Elisabeth Gabrielle Valérie Marien kanssa, jonka hän oli tavannut yhteisen sukulaisen hautajaisissa. Tämän vanhemmat olivat Wittelsbachin sukuun kuuluva Baijerin herttua Karl Theodor ja tämän puoliso Portugalin infanta Maria-Josepha. Heidät vihittiin morsiamen kotona Possenhofen linnassa Baijerissa.


title: Albert I (Belgia)

text: Kuninkaallisella avioparilla oli kolme lasta:


title: Albert I (Belgia)

text: Albert nousi valtaan Leopold II:n kuoleman jälkeen 23. joulukuuta 1909. Hän määräsi vuonna 1913 yleisen asevelvollisuuden.


title: Albert I (Belgia)

text: Ensimmäisen maailmansodan alussa Albert otti armeijan johdon itselleen, ja hän sai kansalaisiltaan lisänimet Sotilaskuningas ja Ritarikuningas. Albert taisteli armeijoineen saksalaisia vastaan, kunnes Britannia ja Ranska pääsivät mukaan sotaan. Sodan loputtua hän palasi kotimaahan ja pääkaupunkiin juhlittuna sankarina.


title: Albert I (Belgia)

text: Ensimmäisen maailmansodan tapahtumiin liittyy myös hänen puolisonsa, saksalaissyntyisen kuningatar Elisabethin lausuma: "rautaesirippu on laskeutunut minun ja heidän (saksalaisten) väliin". Lausumaa on myöhemmin monesti siteerattu hivenen toisessa yhteydessä. Kuningatar Elisabethin nimeä kantavat musiikkikilpailut ovat yhdet maailman arvostetuimmista.


title: Albert I (Belgia)

text: Kuningas Albert I oli paljon värittömämpi hallitsija kuin edeltäjänsä. Hän kuoli patikointiretkellä Ardennien vuoristossa, Maasjoen laaksossa lähellä Namurin kaupunkia. Belgian muiden monarkkien tavoin hänet on haudattu Laekenin Neitsyt Marian kirkon kryptaan.


title: Nico (muusikko)

text: Christa Päffgen eli Nico (16. lokakuuta 1938 Köln, Saksa – 10. heinäkuuta 1988 Ibiza, Espanja) oli saksalais-yhdysvaltalainen rocklaulaja ja -säveltäjä. Uransa alussa hän toimi myös mallina ja näyttelijänä. Hän oli ennen omaa uraa taiteilija Andy Warholin "supertähtiä" ja yhteistyössä 1960-luvun rock-yhtye Velvet Undergroundin kanssa. Tunnetuimpia hänen esittämiään kappaleita ovat ”I’ll Be Your Mirror”, ”Femme Fatale”, ”All Tomorrow’s Parties”, ”Chelsea Girls” ja ”Frozen Warnings”.


title: Nico (muusikko)

text: 1950- ja 1960-lukujen taitteessa Nico teki mallintöitä Pariisissa ja näytteli pieniä osia elokuvissa, joista tunnetuin on Federico Fellinin "Ihana elämä" (1960). Yhdysvaltoihin muutettuaan hänestä tuli The Velvet Underground -yhtyeen vokalisti Lou Reedin rinnalle.


title: Nico (muusikko)

text: Nicon vaalea kauneus ja ekstrovertti persoonallisuus tekivät hänestä suositun hahmon New Yorkin undergroundpiireissä. Häntä verrattiin suorasukaisen viehätysvoimansa ansiosta Marlene Dietrichiin. Vuonna 1967 hän julkaisi The Velvet Undergroundin kanssa albumin "The Velvet Underground & Nico", josta tuli myöhemmin yksi rockhistorian kuuluisimmista albumeista.


title: Nico (muusikko)

text: Levyn ilmestyttyä Nico jätti yhtyeen ja aloitti soolouran. Useat pitävät hänen kahta ensimmäistä sooloalbumiaan "Chelsea Girl" (1967) ja "The Marble Index" (1969) hänen parhainaan. Hän itse vihasi "Chelsea Girlin" tunnelmaa ja itki kuultuaan sen. Nicon albumit myivät vaatimattomasti, mutta useat musiikintuntijat ovat pitäneet niiden keskiaikaa, goottiromantiikkaa ja folkaineksia yhdistävää tyyliä omintakeisena ja aikaansa edellä olevana.


title: Nico (muusikko)

text: Nico ryhtyi käyttämään heroiinia vuoden 1968 tienoilla, ja vaikea riippuvuus verotti aikaa myöten hänen voimavarojaan, ja hän levytti enää harvoin. Hän kuoli Ibizalla kesällä 1988 saatuaan aivoverenvuodon ja kaaduttuaan polkupyöräretkellä tai päinvastoin..


title: Nico (muusikko)

text: Nico tuli tunnetuksi romansseistaan Jim Morrisonin, Lou Reedin, Iggy Popin, Leonard Cohenin ja Alain Delonin kanssa. Delonilla ja Nicolla on Nicon mukaan yhteinen poika, näyttelijä ja valokuvaaja Christian Aaron ”Ari” Boulogne (s. 1962), jota Delon ei ole koskaan tunnustanut omakseen.


title: Nico (muusikko)

text: Nico esiintyi Helsingissä kaksi kertaa, vuosina 1982 ja 1984.


title: Itsesytyntä

text: Itsesytyntä (spontaani itsesyttyminen) on oletettu ilmiö, jossa ihminen syttyy palamaan ilman mitään näkyvää syytä. Itsesytyntää on tarjottu esimerkiksi paranormaalista ilmiöstä, jota tiede ei pysty selittämään. Itsesytyntänä pidettyjä tapauksia tunnetaan lukuisia.


title: Itsesytyntä

text: Eläimiin kohdistuneita itsesytyntätapauksia ei tunneta.


title: Itsesytyntä

text: Huomiota herättäneenä ilmiönä itsesytyntää on käsitelty usein myös fiktiossa. Fiktiviisiä esimerkkejä löytyy jo muiden muassa Charles Dickensin ja Nikolai Gogolin kirjallisuudesta 1800-luvulta. Myös väitettyjä todellisia itsesytyntätapauksia on käsitelty kirjoissa; ilmiöstä kirjoittaneisiin kuuluu Larry E. Arnold.


title: Itsesytyntä

text:
Itsesytyntätapauksissa on todettu joukko toistuvia piirteitä, joista osa erottaa ne muunlaisista tulipaloista.
Itsesytyntä on ollut vaikeasti selitettävä ilmiö. Ihmisruumis, josta noin 75 % on vettä, palaa huonosti. Kuitenkin useissa itsesytyntätapauksissa uhrin ruumis on palanut lähes tuhkaksi. Ruumiin polttamisen näin täydellisesti on katsottu vaativan yli 1 700 °C:n lämpötiloja – nykyaikaisissa krematorioissa poltto tapahtuu noin 1 100 °C:n lämpötilassa, minkä jälkeen luut on vielä hienonnettava mekaanisesti. Henkirikosten uhrien ruumiita on usein yritetty hävittää polttamalla (murhia on jopa yritetty lavastaa itsesytynnäksi) palavien nesteiden avulla, mutta polttoaineen loputtua ruumis lakkaa palamasta.


title: Itsesytyntä

text: Yleisen hypoteesin mukaan itsesytynnässä on kyse "kynttilänsydänefektistä" (englanniksi "wick effect"): ruumiin rasva toimii polttoaineena ja vaatteet sydämenä. Tuli olisi syttynyt ulkoisesta lähteestä, esimerkiksi tupakasta. Hypoteesi on testattu BBC:n järjestämässä kokeessa, jossa huopaan kääritty sian ruho sytytettiin pienen bensiinimäärän avulla. Ihon palettua puhki ihonalainen rasva alkoi sulaa ja valua ulos, ja myöhemmin rasvaa vapautui polttoaineeksi myös luuytimestä. Seitsemän tunnin palamisen jälkeen palo karkasi käsistä sytyttäen koko huoneen voimakkaasti palamaan ja palo sammutettiin. Sian todettiin palaneen pahoin, muttei tuhkaksi. Palon lämpötila oli koko ajan pysynyt melko tasaisena, eikä se noussut yli 800 °C:n. Ympäröivät huonekalut ja huone vaurioituivat palossa pahoin. Jopa palon kestävä kamera oli sulanut muodottomaksi möykyksi.


title: Itsesytyntä

text: Kokeen perusteella ei pystytty selittämään täysin itsesytyntätapausten ominaispiirteitä:Lisäksi palamisen tulisi oletetusti tapahtua suljetussa tilassa, jottei synny vetoa, joka voimistaisi palamista ja aiheuttaisi tulen leviämisen. Tosin BBC:n kokeessa tuli levisi seitsemän tunnin palamisen jälkeen rajusti koko koetilaan. Eivätkä kaikki itsesytyntätapaukset ole tapahtuneet suljetussa tilassa sisällä.


title: Itsesytyntä

text: Uusimman hypoteesin mukaan itsesytynnän aiheuttaisi ketoosissa syntyvä asetoni. Ketoosin voi aiheuttaa muun muassa paastoaminen tai alkoholismi. Biologi Brian J. Fordin järjestämässä kokeessa asetonissa marinoitu sianliha paloi tuhkaksi puolessa tunnissa. Raajat jäivät palamatta kuten usein itsesytyntätapauksissa, ilmeisesti koska niissä on vähemmän rasvaa, johon asetonia voi kertyä.


title: Hermafrodiitti

text: Hermafrodiitti eli kaksineuvoinen on eläin, joka tuottaa sekä naaras- että koiraspuolisia sukusoluja, tai kasvi, jolla on sekä hede- että emikukat samassa yksilössä. Monissa eliöryhmissä hermafroditismi on vallitseva lisääntymisjärjestelmä. Yleisintä se on yksikotisilla kasveilla ja selkärangattomilla eläimillä. Sitä esiintyy kuitenkin myös kaloilla ja vähäisemmissä määrin muilla selkärankaisilla.


title: Hermafrodiitti

text: Hermafrodiittisuus ilmenee monilla lajeilla samanaikaisena kaksineuvoisuutena, jolloin yksilö voi samaan aikaan toimia sekä naaraana että koiraana. Toisaalta hermafrodiitteja ovat myös eliöt, jotka voivat vaihtaa sukupuoltaan elinkaarensa aikana. Monilla hermafrodiittisilla eliöillä on mekanismeja, jotka estävät itsesiitoksen.


title: Hermafrodiitti

text: Eläimillä, jotka normaalisti ovat yksineuvoisia (kuten esimerkiksi nisäkkäät), esiintyy joskus yksilönkehityksen poikkeavuutena yksilöitä, joilla on kummankin sukupuolen lisääntymiselimet tai sukurauhaskudosta. Erityisesti ihmisen kohdalla tällöin puhutaan nykyisin mieluummin intersukupuolisuudesta kuin hermafroditismista.


title: Erkkeri

text: Erkkeri on ikkunallinen ulkonema talon rungossa. Erkkerin avulla saadaan lisää valoa huoneeseen, sillä valoa tulee yleensä kolmelta eri suunnalta. Usein se sijoitetaan joko olohuoneeseen tai ruokailutilaan. Se nostaa talon hintaa, mutta myös lisää talon näyttävyyttä ja laajentaa sisustusmahdollisuuksia.


title: Erkkeri

text: Erkkeri on luonteenomainen keskiajan ja pohjoiseurooppalaisen renessanssin arkkitehtuurille. Se on nykyäänkin eräänlainen sisustuselementti. Sillä luodaan vaihtelua ja ilmettä talon julkisivuun tai puutarhan puolelle.


title: John Cale

text: John Davies Cale (s. 9. maaliskuuta 1942) on walesilaissyntyinen muusikko ja tuottaja. Klassisen musiikkikoulutuksen saanut Cale osoittautui jo varhain lupaavaksi kyvyksi: jo 8-vuotiaana hän pääsi esittämään sävellyksiään BBC:n radioon. Myöhemmin avantgardesta kiinnostunut Cale pääsi säveltäjä John Cagen oppiin.


title: John Cale

text: 1960-luvulla Cale muutti New Yorkiin, jossa Lou Reed värväsi hänet basisti/viulistiksi taiteelliseen rockyhtye The Velvet Undergroundiin. Yhtyeen riveissä Cale oli mukana tekemässä kahta lp-levyä, jotka olivat nimiltään "The Velvet Underground and Nico" (1967) ja "White Light/White Heat" (1968). Riitaannuttuaan Reedin kanssa Cale joutui jättämään The Velvet Undergroundin. Hän totesi myöhemmin ettei "yhtye ikinä lunastanut kahdella ensimmäisellä levyllä annettuja lupauksia".


title: John Cale

text: The Velvet Undergroundin jälkeen Cale toimi myös tuottajana monilla tunnetuilla rocklevyillä, kuten garage rock -yhtye The Stoogesin debyyttialbumilla, Patti Smith Groupin "Horsesilla", The Modern Loversin debyyttialbumilla ja useilla Nicon levyillä. Tämän ohella hän teki useita soololevyjä.


title: John Cale

text:
Calen parhaimmistoon lukeutuvalla lp-levykolmikolla "Fear", "Slow Dazzle" ja "Helen of Troy" soitti useita Roxy Musicista tuttuja muusikoita, joista erityisesti Brian Eno on ollut tärkeä yhteistyökumppani Calen uralla.
Ensimmäisen kerran Cale esiintyi Suomessa kesällä 2006, Tavastia-klubilla, ja myöhemmin vielä Seinäjoen Provinssirockissa.Vaikka John Cale jätti The Velvet Undergroundin kaksi vuotta ennen "Loaded"-albumin julkaisua vuonna 1970, oli hän mukana levyn demonauhoituksissa. Vuoden 1997 uudelleenjulkaisu sisältää demonauhoituksen kappaleesta "Ocean", jolla Cale soittaa urkuja.


title: Asevelikylä

text: Asevelikylä () on kaupunginosa Vaasassa. Se sai alkunsa, kun kaupunki etsi rintamalta palaaville miehille sopivaa paikkaa perustaa oma koti. Vaasan kaupungintalolla pidettiin Akseli Rodénin johdolla kokous, jossa perustettiin yhdistys Vaasan rakentajat ry, jonka tehtävänä oli rintamalta palanneiden asuttamisessa auttaminen. Yhdistyksen perustamispäivä oli 5. kesäkuuta 1946.


title: Asevelikylä

text: Myöhemmin, kun suurin osa taloista oli saatu valmiiksi, Vaasan rakentajat ry muutti nimensä vuonna 1951 Jukolan rakentajat ry:ksi, koska Kiemuratietä lukuun ottamatta teiden nimet Asevelikylässä tulevat Aleksis Kiven teoksesta "Seitsemän veljestä" (1870). Yhdistys keskittyi alueelle muuttaneiden asukkaiden auttamiseen ja neuvomiseen. Viimeiset alueen talot valmistuivat vuoteen 1956 mennessä. Asevelikylä valittiin vuoden kaupunginosaksi vuonna 2012.


title: Asevelikylä

text: Vaasan kaupunginhallinnon tilastoalueista Asevelikylä kuuluu Huutoniemen suuralueeseen. Vuonna 2013 Asevelikylän alueella oli 1131 asukasta.


title: Asevelikylä

text: Asevelikylän koulu lakkautettiin keväällä 2016.


title: Transmeta

text: Transmeta () oli vuosina 1995–2009 toiminut yhdysvaltalainen teknologiayritys. Se julkaisi kaksi x86-yhteensopivaa suoritinperhettä, Crusoen ja Efficeonin, joiden kehityksessä pääpaino on ollut alhaisella virrankulutuksella ja lämmöntuotolla. Novafora osti Transmetan vuonna 2008 ja ajautui puolestaan itse konkurssiin 2009 .


title: Transmeta

text: Crusoe- ja Efficeon-suorittimia on käytetty mm. kannettavissa tietokoneissa, Blade-palvelimissa sekä Tablet PC -tietokoneissa. 10. elokuuta 2005 Transmeta julkisti ensimmäisen voitollisen neljännesvuosituloksensa.


title: Transmeta

text: Transmetan palkkalistoilla oli Linus Torvaldsin ja Dave Taylorin kaltaisia alan kärkinimiä. Torvalds jätti Transmetan heinäkuussa 2003 voidakseen omistautua enemmän Linux-ytimen kehitystyölle.


title: Transmeta

text: Transmetan suorittimet ovat x86-yhteensopivia VLIW-suorittimia, jotka joutuvat x86-ohjelmia ajettaessa tulkkaamaan suoritettavaa ohjelmakoodia ajonaikaisesti. Tulkkaamisesta vastaa täysin ohjelmistopohjainen ratkaisu. Transmetan mukaan tällä lähestymistavalla saadaan useita teknisiä etuja:Ennen ensimmäisten tuotteidensa julkaisua Transmeta lupasi paljon, mutta tammikuussa 2000 julkaistun alkuperäisen Crusoen (TM3200) heikko suorituskyky kuitenkin heikensi vakavasti Transmetan uskottavuutta. Sen virrankulutus oli huomattavasti Intelin ja AMD:n tuon aikaisia suorittimia alhaisempi, mutta loppukäyttäjälle ero (esimerkiksi akun käyttöajassa) oli ainoastaan marginaalinen. Kaupallisesti Crusoe- ja Efficion-suoritinperheet olivat yritykselle pettymys.


title: Julia (Caesarin täti)

text:
Julia (kuoli 69 eaa.) oli roomalaiseen Julius-sukuun kuuluva nainen, joka oli Julius Caesarin täti ja Gaius Mariuksen vaimo. Häntä kutsuttiin myös nimellä Julia Maria.
Plutarkhoksen mukaan Marius meni naimisiin patriisisäätyyn kuuluvan Julian kanssa, koska hänellä ei muuten olisi ollut mahdollisuuksia päästä senaatin suosioon. Pari sai yhden lapsen Gaius Marius nuoremman. Julia selvisi Sullan hirmuvallasta vain maineensa ansiosta. Julius Caesar piti tätinsä hautajaisissa vuonna 69 eaa. kuuluisaksi tulleen hautajaispuheen.


title: Perry Farrell

text: Perry Farrell (s. Perry Bernstein 29. maaliskuuta 1959 New York City) on yhdysvaltalainen muusikko, joka on vaikuttanut yhdysvaltalaisen vaihtoehtorockin luomiseen. Hänen taiteilijanimensä on sanaleikki englanninkielisestä termistä "peripheral", (), mutta myös hänen veljensä nimi on Farrell.


title: Perry Farrell

text: Farrell johti alternative metal -yhtyeitä Psi-com, Jane's Addiction ja Porno for Pyros. Ennen Jane's Addictionin hajoamista vuonna 1991 Farrell, Ted Gardener ja Marc Geiger loivat Lollapalooza-festivaalin, jonka alkuperäinen tarkoitus oli olla yhtyeen jäähyväiskiertue. Festivaali jäi kuitenkin itsessään elämään aina vuoteen 1997 asti.


title: Perry Farrell

text: Vuonna 2001 Farrell julkaisi soololevyn "Song Yet to be Sung", jonka sanoituksiin oli otettu vaikutteita juutalaisesta mystiikasta, Kabbala-uskonnosta. Hän toimii myös ajoittain DJ:nä nimellä DJ Peretz.


title: Perry Farrell

text: Farrell herätti henkiin Jane's Addictionin ja Lollapalooza-festivaalin vuonna 2003. Uudelleenkoottu yhtye julkaisi kriitikoiden arvostaman levyn "Strays". Yhtye teki Yhdysvaltojen ja Euroopan kiertueen, mutta sisäiset riidat johtivat bändin toiseen hajoamiseen vuonna 2004.


title: Perry Farrell

text: Tämän jälkeen Perry on perustanut uuden yhtyeen nimeltä The Satellite Party, joka debytoi Los Angelesissa The Key Clubilla vuoden 2005 heinäkuussa. Yhtyeen debyyttialbumi Ultra Payloaded julkaistiin vuonna 2007.


title: Perry Farrell

text: Perry on naimisissa tanssija Etty Farrellin kanssa ja heillä on yhteinen poika, Hezron. Farrellin aikaisempia naisystäviä ovat olleet nuorena kuollut taiteilijatar Xiola sekä Casey Niccoli, jotka muodostivat pohjan monille Jane's Addiction -yhtyeen kappaleille ja levyjen teemoille. Niccoli ohjasi seurusteluaikanaan Farrellista ja Jane's Addictionista osittain fiktiivisen elokuvan "Gift".


title: Uruk-hai

text: Uruk-hai ovat J. R. R. Tolkienin "Taru sormusten herrasta" -kirjasarjassa valioörkkejä, jotka Saruman loi. Ne ovat vahvempia, suurempia ja älykkäämpiä kuin tavalliset örkit. "Uruk-hai"t kestävät myös paremmin päivänvaloa, kuin tavalliset örkit.


title: Uruk-hai

text: Kirjassa "uruk-hai" ja tavalliset örkit esitetään kahtena eri örkkirotuna. Peter Jacksonin ohjaamassa "Taru sormusten herrasta" -elokuvatrilogiassa sen sijaan Gandalf sanoo Elrondille Sarumanin luoneen uuden örkkilajin yhdistelemällä hiisi-ihmisiä ja örkkejä, eikä elokuvissa näytetä Rautapihassa syntyvän muita örkkejä kuin "uruk-haita". Myös useissa peleissä Mordorilla on tavallisia, joskin hieman vahvempia örkkejä, muttei ainuttakaan "uruk-haita", kun taas Rautapihalla ei ole muita örkkejä kuin "uruk-hai".


title: Uruk-hai

text: Kuten muutkin örkit, myös "uruk-hai" olivat joskus haltioita.


title: Todellisen Jeesuksen Kirkko

text: Todellisen Jeesuksen Kirkko (perint.: 真耶穌教會) on itsenäinen kiinalainen kirkko, joka on saanut alkunsa helluntaiherätyksestä. Kirkko perustettiin Pekingissä, Kiinassa, vuonna 1917 . Nykyään kolmessakymmenessäyhdeksässä maassa ja viidessä maanosassa toimivalla kirkolla on arviolta 1,5 miljoonaa jäsentä .


title: Todellisen Jeesuksen Kirkko

text: Kirkon kymmenen keskeistä oppia ja uskon kappaletta ovat :


title: John Frusciante

text: John Anthony Frusciante (s. 5. maaliskuuta 1970 Queens, New York, Yhdysvallat) on yhdysvaltalainen muusikko, lauluntekijä ja tuottaja. Frusciante tunnetaan parhaiten urastaan rock-yhtye Red Hot Chili Peppersin kitaristina. Hän soitti yhtyeessä vuosina 1988–1992 ja 1998–2009, ja oli mukana levyttämässä viittä Red Hot Chili Peppersin studioalbumia.


title: John Frusciante

text: Frusciante on luonut myös mittavan uran sooloartistina. Hän on julkaissut sooloartistina yksitoista studioalbumia ja viisi EP-levyä, joiden musiikillinen kirjo on hyvin laaja: Fruscianten soolotuotannossa on mukana elementtejä kokeellisesta rock- ja ambient-musiikista electronica-genren ja uuden aallon musiikkiin. Vuonna 2015 hän julkaisi ensimmäisen täysimittaisen acid house -tyylisen albuminsa taiteilijanimellä Trickfinger. Frusciante on levyttänyt musiikkia lukuisten eri yhtyeiden ja artistien, kuten The Mars Voltan ja Ataxian kanssa.


title: John Frusciante

text: Vuonna 2003 "Rolling Stone" -lehti sijoitti Fruscianten 18. sijalle sadan kaikkien aikojen parhaan kitaristin listallaan. Vuonna 2011 hänen sijoituksensa samaisen listan päivitetyssä versiossa oli 72. Gibsonin viidenkymmenen kaikkien aikojen parhaan kitaristin listalla Fruscianten sijoitus oli 42. BBC:n vuonna 2010 järjestämässä ”The Axe Factor” -äänestyksessä Frusciante äänestettiin parhaaksi kitaristiksi viimeisen 30 vuoden ajalta. Vuoden 2012 keväällä Frusciante oli yksi Rock and Roll Hall of Fameen aateloiduista Red Hot Chili Peppersin jäsenistä.


title: John Frusciante

text: John Anthony Frusciante syntyi 5. maaliskuuta 1970 New Yorkin Queensissa. Fruscianten isä John Sr. on Juilliard Schoolissa opiskellut pianisti. Hänen äitinsä Gail oli lupaava laulaja, joka kuitenkin luopui urastaan musiikin parissa jäädäkseen kotiäidiksi. Fruscianten isän puoleinen sukutausta on peräisin Italiasta: hänen isoisoisänsä Generoso Frusciante saapui Yhdysvaltoihin siirtolaisena Beneventosta. Fruscianten perhe muutti ensin Arizonan osavaltiossa sijaitsevaan Tucsonin kaupunkiin ja sitten Floridaan, jossa John Sr. työskenteli Broward Countyn tuomarina vuoden 2010 lokakuuhun asti. Vanhempiensa eron myötä Frusciante muutti äitinsä mukana Santa Monicaan, Kaliforniaan.


title: John Frusciante

text: Vuosi Kaliforniaan muuttonsa jälkeen Frusciante muutti äitinsä ja isäpuolensa kanssa Los Angelesin Mar Vistaan. Frusciante on kuvaillut isäpuolensa olleen hyvin kannustava hänen musiikillisten tavoitteidensa suhteen. Muuttonsa jälkeen Frusciante kiinnostui suuresti Los Angelesin paikallisesta punk rock -kulttuurista. Yhdeksänvuotiaana hän ihastui punk-yhtye Germsin musiikkiin, ja kuunteli puhki lukuisia kopioita yhtyeen albumista "(GI)". Kymmenen vuoden ikäisenä hän opetteli itsenäisesti soittamaan kitaralla valtaosan albumin kappaleista. Kiinnostuessaan yhä enemmän kitaransoitosta Frusciante alkoi perehtymään muun muassa Jeff Beckin, Jimmy Pagen, David Gilmourin ja Jimi Hendrixin soittotyyleihin. Frusciante on kertonut opiskelleensa Frank Zappan soittotyyliä useita tunteja päivittäin. Vaikka Frusciante oli kitaristina itseoppinut, hän hallitsi hyvin myös musiikin teoriaa ja harjoitteli kitaransoittoa monta tuntia päivässä, opetellen kitarasooloja nuotti nuotilta.


title: John Frusciante

text: Vuonna 1984 Frusciante löysi Red Hot Chili Peppersin, kun hänen kitaransoiton opettajansa pyrki yhtyeen kitaristiksi koesoittojen kautta. Hän näki yhtyeen esiintymässä ensimmäisen kerran ollessaan 15-vuotias, ja hänestä tuli välittömästi hyvin omistautunut yhtyeen fani. Red Hot Chili Peppersin kitaristi Hillel Slovakista muodostui yksi Fruscianten suurimmista idoleista ja innoittajista, ja vähitellen he myös tutustuivat toisiinsa. Frusciante kiinnostui yhtyeen musiikista niin paljon, että hän opiskeli itsenäisesti yhtyeen kolmen ensimmäisen studioalbumin kaikki kitara- ja basso-osuudet. 16-vuotiaana Frusciante lopetti opintonsa lukiossa vanhempiensa luvalla ja muutti heidän tukensa turvin Los Angelesiin panostaakseen musiikillisen uransa kehittämiseen.


title: John Frusciante

text: Vuonna 1988 Frusciante ystävystyi Dead Kennedys -yhtyeessä soittaneen rumpali D. H. Peligron kanssa. He soittivat usein yhdessä, ja Peligro kutsui mukaan myös Red Hot Chili Peppersin basisti Michael ”Flea” Balzaryn. Fruscianten ja Flean välille muodostui nopeasti ystävyyssuhde ja musiikillinen kemia. Frusciante suunnitteli myös pyrkivänsä Frank Zappan yhtyeen kitaristiksi koesoittojen kautta, mutta muutti mielensä saatuaan tietää Zappan suhtautuvan jyrkän kielteisesti huumeiden käyttöön. Frusciante on sanonut tämän olleen ristiriidassa hänen mielikuvaansa ja tavoitteeseensa rocktähteydestä.


title: John Frusciante

text: Red Hot Chili Peppersin kitaristi Hillel Slovak menehtyi heroiinin yliannostukseen. Myös rumpali Jack Irons erosi yhtyeestä, koska ei halunnut ”olla mukana yhtyeessä, jossa hänen ystävänsä kuolivat.” Slovakin kuolema ja Ironsin lähtö saivat myös laulaja Anthony Kiedisin ja Flean harkitsemaan yhtyeen lopettamista, mutta he päättivät lopulta jatkaa ja viedä Red Hot Chili Peppersin uraa eteenpäin. Uudeksi rumpaliksi pestautui D. H. Peligro, jonka kanssa Kiedis ja Flea olivat olleet ystäviä jo monen vuoden ajan. Hillel Slovakin korvannut DeWayne McKnight sen sijaan ei istunut yhtyeeseen suunnitellulla tavalla, ja hänet erotettiin yhtyeestä. Peligro järjesti tapaamisen Fruscianten sekä Anthony Kiedisin ja Flean välille. Fruscianten oli määrä koe-esiintyä Thelonious Monster -yhtyeelle, mutta Kiedis oli vakuuttunut Fruscianten taidoista ja halusi hänet Red Hot Chili Peppersin kitaristiksi. Frusciante esiintyi ensimmäisen kerran yhtyeen kitaristina syyskuussa 1988. Marraskuussa Kiedis ja Flea päättivät erottaa alkoholi- ja huumeongelmien kanssa vaikeuksissa olleen D. H. Peligron, jonka korvasi joulkuussa 1988 koesoittojen kautta yhtyeestä paikan saanut Chad Smith.


title: John Frusciante

text: Uudella kokoonpanollaan Red Hot Chili Peppers julkaisi kaksi studioalbumia, joista ensimmäinen oli vuoden 1989 albumi "Mother’s Milk". Albumi menestyi siihen mennessä julkaistuista Red Hot Chili Peppersin tuotoksista parhaiten. Yhtyeen kappaleita alettiin soittaa ensimmäisen kerran radiossa, ja albumi ylitti kultalevyrajan Yhdysvalloissa vuoden 1990 maaliskuussa. Red Hot Chili Peppers alkoi vähitellen nousemaan yhdeksi Yhdysvaltain suosituimmista nousevista rockyhtyeistä.


title: John Frusciante

text: Vuonna 1991 Red Hot Chili Peppers julkaisi menestysalbumin "Blood Sugar Sex Magik", joka oli yhtyeen todellinen läpimurto. Fruscianten tunteikas ja taidokas kitaransoitto oli suuressa osassa yhtyeen uudessa soundissa. Ennen Red Hot Chili Peppers oli soittanut enimmäkseen rajua punk-rockia, mutta "Blood Sugar Sex Magikilla" oli mukana myös erittäin melodisia kappaleita. Single ”Under the Bridge”, jossa Fruscianten soittotaito on merkittävästi esillä, nousi kansainväliseksi hitiksi ja kohosi Yhdysvalloissa Billboard Hot 100 -listan kakkoseksi. Myös toinen single, vauhdikkaampi ”Give It Away”, menestyi. "Blood Sugar Sex Magik" teki yhtyeen jäsenistä kansainvälisesti tunnettuja rocktähtiä, mikä ei kuitenkaan vaikuttanut myönteisesti Fruscianteen. Äkillinen ja yllättäen tullut menestys sokaisi Fruscianten, ja hänellä oli vaikeuksia oppia elämään sen pyörteessä. Frusciante olisi halunnut Red Hot Chili Peppersin olevan enemmänkin vain menestyvä underground-yhtye. Pian "Blood Sugar Sex Magikin" julkaisemisen jälkeen hän alkoi suhtautua negatiivisesti yhtyeen suosioon, ja ajautui vähitellen henkilökohtaisiin erimielisyyksiin Anthony Kiedisin kanssa. Kiertueen lopulla Fruscianten suhtautuminen asioiden etenemiseen sekä tapa muuttaa joidenkin kappaleiden rakennetta kesken soittamisen alkoi haitata yhtyeen esiintymistä, mikä sai Kiedisin turhautumaan yhä enemmän. Lavalla ilmenneiden ongelmien jatkeeksi Frusciante alkoi sulkemaan tyttöystäväänsä lukuun ottamatta kaikki ihmiset ympäriltään ja ajautumaan ongelmiin huumeiden kanssa. Hän ilmoitti eroavansa Red Hot Chili Peppersistä yllättäen vain tunteja ennen yhtyeen konserttia Japanissa vuoden 1992 toukokuussa, ja lensi seuraavana päivänä takaisin Kaliforniaan.


title: John Frusciante

text: Red Hot Chili Peppersissä soittaessaan Frusciantesta tuli huumeriippuvainen. Hän aloitti kannabiksen käytön pitkälti basisti Flean myötävaikutuksesta. Myöhemmin hänelle kehittyi vakava riippuvuus heroiiniin. Erottuaan Red Hot Chili Peppersistä ja palattuaan Kaliforniaan vuoden 1992 kesällä Frusciante alkoi kärsiä myös syvästä masennuksesta, sillä hän koki elämänsä olevan ohi ja että hän ei voisi enää kirjoittaa musiikkia tai soittaa kitaraa. Musiikin merkitys väheni, ja Frusciante keskittyi esimerkiksi maalaamiseen, lyhyiden tarinoiden ja näytelmien kirjoittamiseen sekä omien demokappaleidensa tuottamiseen. Masennus ajoi hänet yhä syvemmälle heroiiniriippuvuuteen, joka oli lähes muodostua hänen kuolemakseen. Frusciante on todennut lääkinneensä masennustaan heroiinilla seuraavasti:


title: John Frusciante

text: Frusciante kärsi vakavista heroiinin aiheuttamista leukatulehduksista, jonka vuoksi hänen kaikki hampaansa on korvattu implanteilla ja myös leukaan on tehty toimenpiteitä.


title: John Frusciante

text: 1990-luvun aikana Frusciante julkaisi kaksi sooloalbumia. Hänen ensimmäinen sooloartistina julkaisemansa studioalbumi "Nianrda Lades and Usually Just a T-Shirt" julkaistiin vuonna 1994, jolloin Frusciante oli pahoin koukussa heroiiniin. Albumin ensimmäinen puoli oli levytetty hiljattain "Blood Sugar Sex Magikin" valmistumisen jälkeen vuodenvaihteessa 1991–1992. Albumin kappaleista ainoastaan ”Running Away Into You” on levytetty sen jälkeen, kun Frusciante oli eronnut Red Hot Chili Peppersistä. Toisen albuminsa "Smile from the Streets You Hold" Frusciante julkaisi vuonna 1997 omien sanojensa mukaan ”saadakseen rahaa huumeisiin.”


title: John Frusciante

text: Aikakauslehti "New Times LA":n julkaisemassa artikkelissa Fruscianten ulkoisen olemuksen kuvailtiin muistuttavan ”ohuen ihon peittämää luurankoa.” Heroiinin ja kokaiinin väärinkäytön vuoksi Fruscianten käsivarret arpeutuivat rajusti, jättäen hänen käsivarsiinsa pysyviä paiseita. Frusciante vietti kolme vuotta erakoituneena Hollywood Hillsin -kotiinsa. Tänä aikana hänen ystävänsä Johnny Depp ja Gibby Haynes vierailivat hänen kotonaan kuvaamassa lyhyen dokumentin "Stuff", jossa kuvattiin Fruscianten kurjia elinoloja. Hänen Hollywood Hillsin kotinsa tuhoutui lopulta tulipalossa, joka vei mukanaan myös hänen kitarakokoelmansa ja mittavan määrän äänitettyä kappalemateriaalia.


title: John Frusciante

text: Red Hot Chili Peppers oli lähellä lopullista hajoamista Dave Navarron jätettyä yhtyeen vuonna 1998. Flea totesi Anthony Kiedisille, että voisi ”jatkaa yhtyeen basistina vain, jos John palaisi yhtyeen kitaristiksi.” Kiedis yllättyi tästä ja suhtautui ajatukseen epäluuloisesti, koska hän ei uskonut Fruscianten enää koskaan haluavan soittaa hänen kanssaan. Fruscianten selviäminen heroiiniriippuvuudesta vaikutti kuitenkin olennaisesti siihen, että Kiedis ja Flea päättivät kysyä häntä palaamaan takaisin yhtyeeseen. Flea vieraili vuoden 1998 huhtikuussa Fruscianten kotona ja kysyi, haluaisiko hän palata takaisin yhtyeeseen. Frusciante oli alkanut kyynelehtimään ja todennut, ”että mikään muu ei saisi häntä yhtä onnelliseksi.” Tämän jälkeen Flea järjesti tapaamisen Fruscianten ja Kiedisin välille, jotta he voisivat sopia jo vuosia vanhat erimielisyytensä. Sekä Kiedis että Frusciante suhtautuivat jännityksellä ja ilolla uuteen mahdollisuuteen tehdä musiikkia yhdessä, ja vain viikkoa myöhemmin yhtye kokoontui yhteen aloittaakseen jälleen soittamisen yhdessä.


title: John Frusciante

text: Päihderiippuvuus oli jättänyt vahvan henkisen ja fyysisen jäljen Fruscianteen. Hän ei ollut soittanut yhtyeen kappaleita lainkaan eronsa jälkeen, ja lukuun ottamatta sooloalbumiensa tekoa hän ei ollut juuri soittanut kitaraa. Hän oli myös menettänyt kitaransa kotinsa tulipalossa, josta oli onnistunut täpärästi pelastautumaan. Elämänmuutoksen jälkeen hänellä oli vaikeuksia päästä takaisin jaloilleen. Fruscianten onnistui kuitenkin löytää kosketus musiikkiin ja kyky soittaa kitaraa uudelleen, ja uutta kappalemateriaalia alkoi hiljalleen kehittyä.


title: John Frusciante

text: Fruscianten paluun myötä Red Hot Chili Peppers sai takaisin myös hyvin keskeisen osan soundiaan, sekä positiivisen ja terveen suhtautumisen työntekoon. Fruscianten syvällinen omistautuminen musiikille vaikutti suuresti yhtyeen tapaan työstää seuraava albumia. Vuoden 1999 kesäkuussa julkaistiin pitkään ja huolellisesti valmisteltu studioalbumi "Californication", josta tuli yhtyeen uran kaupallisesti menestynein albumi. Monen arvostelun yhteydessä albumin menestyksen katsottiin olevan pitkälti Fruscianten paluun ansiota. Frusciante on myöhemmin kertonut pitävänsä omaa työskentelyään "Californicationilla" musiikillisen uransa parhaana.


title: John Frusciante

text: Californication Tour -kiertueen päätyttyä yhtye alkoi välittömästi työstää seuraavaa albumiaan "By the Way". Frusciante ja Anthony Kiedis työstivät uusia kappaleita jopa useita päiviä peräkkäin keskustellen laulu- ja kitaramelodioista sekä sanoituksista. Anthony Kiedis on sanonut "By the Wayn" työstämisen eronneen "Californicationin" tekemisestä merkittävästi, koska Frusciante oli saanut elämänsä takaisin raiteilleen ja oli täynnä itseluottamusta uuden albumin tekemisen alkaessa. Basisti Flea koki albumin tekemisen kuitenkin olevan henkilökohtaisesti raskas ja haastava prosessi, koska hän koki olonsa ulkopuoliseksi ajauduttuaan valtataisteluun kappaleiden musiikillisesta tyylistä Fruscianten kanssa. Flea halusi tuoda albumille mukaan funk-vaikutteita, mutta Fruscianten mielestä yhtye oli jo kuluttanut funk-puolensa loppuun aiemmilla albumeillaan. "By the Wayn" levyttämisen jälkeen Flea harkitsi eroavansa yhtyeestä, mutta onnistui lopulta sopimaan musiikilliset erimielisyytensä Fruscianten kanssa ja yhtye saattoi jatkaa samalla kokoonpanolla.


title: John Frusciante

text: Vuoden 2002 heinäkuussa julkaistu "By the Way" oli musiikillisesti aiempaa rauhallisempi ja nykyaikaisempi sekä äänimaailmaltaan monipuolisempi. Albumin melodiset balladit olivat vastakohtana yhtyeen aiempien albumien rap-vaikutteiselle funk rockille, ja Frusciante lisäsi albumin kappaleisiin myös kosketinsoitinosuuksia ja jousisoittimia.


title: John Frusciante

text: Seuraava levy "Stadium Arcadium" ilmestyi toukokuussa 2006. Frusciante palasi "By the Way" -levyn minimalistisesta soitosta takaisin myös soolojen pariin.


title: John Frusciante

text: Ataxia julkaisi toisen studioalbuminsa "AW II" vuonna 2007. Mittavan Stadium Arcadium World Tour -kiertueen jälkeen Red Hot Chili Peppers vetäytyi tauolle, sillä yhtye oli kuluttanut voimansa loppuun työskenneltyään yhtäjaksoisesti Fruscianten paluun ja "Californication"-albumin julkaisemisesta lähtien. Tauon aikana Frusciante ilmoitti jättävänsä yhtyeen. Hänen mukaansa päätös eroamisesta oli syntynyt jo vuosi sitten, eikä siihen liittynyt mitään dramaattista. Frusciante kertoi kiertue-elämän vieneen musiikista luovuuden, eikä halunnut enää soittaa yhtyeessä vaan keskittyä musiikin tekemiseen itsenäisesti. Vuoden 2009 joulukuussa hän ilmoitti julkisesti eronneensa yhtyeestä. Red Hot Chili Peppers oli päättänyt taukonsa jo aiemmin lokakuussa ja aloittanut seuraavan studioalbuminsa työstämisen uutena kitaristinaan Josh Klinghoffer.


title: John Frusciante

text: Vuoden 2009 tammikuussa Frusciante julkaisi kymmenennen sooloalbuminsa "The Empyrean". Albumi oli tyyliltään konseptialbumi, ja Frusciante oli työstänyt sitä jo vuoden 2006 joulukuusta. Albumilla soittivat muun muassa Flea, Josh Klinghoffer ja The Smiths -yhtyeen Johnny Marr.


title: John Frusciante

text: Uusimman sooloalbuminsa "PBX Funicular Intaglio Zone" Frusciante julkaisi vuonna 2012. Sitä edelsi EP "Letur-Lefr". Yhteensä John on julkaissut 12 sooloalbumia, ja joitain hänen soolokappaleitaan on soitettu Red Hot Chili Peppersin konserteissa Fruscianten ollessa yhä yhtyeen kitaristina.


title: John Frusciante

text: Huhtikuussa Red Hot Chili Peppers valittiin Rock and Roll Hall of Fameen ja tilaisuuteen osallistui Chili Peppersin nykyisen kokoonpanon lisäksi myös entinen rumpali Jack Irons. Frusciante kieltäytyi kutsusta paikalle, mikä oli useille yhtyeen faneille suuri pettymys.


title: John Frusciante

text: Frusciante ei ole juurikaan menestynyt kaupallisesti soolourallaan, mutta hän onkin sanonut ettei tee musiikkia rahasta vaan omaksi ilokseen. Hän on myös todennut, että hänellä on Chili Peppersin menestyksen ansiosta rahaa loppuelämäkseen, sillä hän ei enää käytä huumeita, joihin hän ennen kulutti paljon rahaa.


title: John Frusciante

text: John Frusciante teki myös elokuvamusiikkia Vincent Gallon elokuvaan "The Brown Bunny" vuonna 2004.


title: Pärnumaa

text: Pärnumaa on yksi 15:stä Viron maakunnasta. Se sijaitsee Viron lounaiskolkassa Riianlahden rannikolla Pärnun kaupungin ympärillä. Pärnu on maakunnan pääkaupunki.


title: Pärnumaa

text: Pärnumaan asukasluku on noin 88 000. Maakunnan pinta-ala on 5 419 km², ja se on pinta-alaltaan maan suurin.


title: Pärnumaa

text: Vuoden 2017 kuntauudistuksen jälkeen Pärnumaa koostuu seitsemästä kunnasta, joista yksi on kaupunki. Ennen kuntauudistusta kuntia oli 19. Muutoksessa kaksi Läänemaan kuntaa, Lihula ja Hanila, siirrettiin osaksi Pärnumaata.


title: Pärnumaa

text: Maakunnan kunnat ovat (asukasluku 1.1.2018):Vuonna 2011 silloisella Pärnumaalla oli 82 598 asukasta, joista 73 449 (88,9 %) oli virolaisia, 6 699 (8,1 %) venäläisiä ja 2 357 (2,9 %) muita kansallisuuksia.


title: Pärnumaa

text: Maakunnan teollisuudenaloja ovat metsä- ja puuteollisuus, metalli-, vaate- ja elektroniikkateollisuus. Näiden lisäksi maakunnassa työllistää turvetuotanto sekä matkailu ja kylpylätoiminta.


title: Pärnumaa

text: Pärnumaa muodostaa Viron riigikogun vaalien vaalipiirin numero 12, josta valitaan kahdeksan kansanedustajaa Viron 101-jäseniseen parlamenttiin.


title: Mesoamerikkalaiset kalenterit

text: Mesoamerikkalaisilla kalentereilla tarkoitetaan mayojen, atsteekkien ja muiden mesoamerikkalaiseen kulttuuripiiriin kuuluvien kansojen ennen espanjalaisten valloittajien saapumista 1500-luvulla käyttämiä kalentereita. Niillä oli yleensä rituaalinen tai uskonnollinen merkitys. Espanjalaiset valloittajat toivat Väli-Amerikkaan ensin juliaanisen kalenterin, jonka myöhemmin syrjäytti nykyisinkin käytössä oleva gregoriaaninen kalenteri. Silti joissakin alkuperäiskansojen yhteisöissä on edelleen käytössä perinteinen tapa laskea päiviä.


title: Mesoamerikkalaiset kalenterit

text: Kaikki mesoamerikkalaiset kulttuurit käyttivät 260 päivän kiertoon perustuvaa rituaalista kalenteria, joista esimerkkinä on mayojen tzolkin. Useissa Mesoamerikan kulttuureissa ihmisille annettiin syntymäpäivänä nimi tai nimeen kuuluva lisänimi, joka oli tuon kalenterin päivän nimi.